Združeno drugo, tretje in četrto periodično poročilo Republike Slovenije

na podlagi

35. člena Konvencije o pravicah invalidov

#  Uvod

1. Na podlagi določbe drugega odstavka 35. člena Konvencije o pravicah invalidov (MKPI), katere pogodbenica je Republika Slovenija (RS), pošilja RS svoje drugo, tretje in četrto periodično poročilo o nadaljevanju uresničevanja MKPI (poročilo) po skrajšanem postopku.
2. Poročilo je pripravljeno v skladu s Smernicami za periodično poročanje Odboru za pravice invalidov, vključno s poenostavljenim postopkom poročanja, ki jih je sprejel Odbor za pravice invalidov (CRCPD/C/3; odbor) na šestnajstem zasedanju novembra 2016.
3. Poročilo se sklicuje na Sklepne ugotovitve uvodnega poročila RS, ki ga je odbor na svoji 386. seji 5. marca 2018 sprejel. Poročilo zajema obdobje **od januarja 2018 do junija 2024** in vsebuje odgovore na Seznam vprašanj pred predložitvijo združenega drugega, tretjega in četrtega poročila RS (CRPD/C/SVN/QPR/2-4), ki jih je sprejel odbor.
4. Poročilo je koordiniralo MDDSZ. Pri pripravi so sodelovali MDP, MF, MGTŠ, MzI, MJU, MK, MNVP, MNZ, MORS, MOPE, MP, MSP, MVZI, MVI, MZ, MZEZ, UOIM in SURS.

# Odgovori na seznam vprašanj pred poročanjem (CRPD/C/SVN/QPR/2-4)

# A. Namen in splošne obveznosti (1.–4. člen)

### Odstavek 1, točka (a)

1. RS med prednostne naloge uvršča spoštovanje in uresničevanje pravic invalidov ter se zaveda pomena obravnavanja invalidnosti, ki temelji na človekovih pravicah. Invalidska politika v RS je z namenom zagotavljanja čim boljših storitev za vse vrste potreb posameznikov urejena v različnih resorjih, tudi z namenom zagotavljanja pravic vsem.
2. Po Zakonu o zaposlitveni rehabilitaciji in zaposlovanju invalidov (ZZRZI) se pri ocenjevanju invalidnosti upošteva Mednarodna klasifikacija funkcioniranja, zmanjšane zmožnosti in zdravja (MKF). Zakon o izenačevanju možnosti invalidov (ZIMI) v opredelitvi invalidnosti sledi MKPI. Po Zakonu o osebni asistenci (ZOA) so do osebne asistence upravičene osebe, ki osebno asistenco potrebujejo zaradi svoje oviranosti. V pripravi je Zakon o uporabi jezika gluhoslepih, ki bo pri ocenjevanju gluhoslepote uporabljal kombiniran model (medicinski in funkcionalni model gluhoslepote).

### Odstavek 1, točka (b)

1. Področje invalidskih organizacij ureja Zakon o invalidskih organizacijah (ZInvO), o katerem je RS že poročala. Invalidske organizacije so nevladne organizacije, prek katerih se zagotavljata posvetovanje z invalidi in njihovo aktivno vključevanje v družbo (tabela 1).
2. Invalidske organizacije, ki delujejo na državni ravni, se lahko povezujejo v nacionalni svet invalidskih organizacij (NSIO). Ta usklajuje interese vseh invalidov v državi ob upoštevanju avtonomnosti invalidskih organizacij in jih zastopa v dialogu med invalidskimi organizacijami, strokovnimi združenji, državnimi organi, javnimi institucijami in drugimi javnostmi. V letu 2024 se pričakuje sprejetje novele ZInvO, s katero bo urejeno sistemsko financiranje Nacionalnega sveta invalidskih organizacij Slovenije (NSIOS). Financiranje bo zagotovljeno iz proračuna RS.
3. Resorna ministrstva ob obravnavi področij, ki zadevajo invalide, zagotovijo posvet z njihovimi predstavniki. Posvetovanje z invalidskimi organizacijami je zagotovljeno tudi prek Sveta za invalide RS (svet). Na Vladi RS je vzpostavljena fokalna skupina, namenjena posvetu z invalidi prek njihovih organizacij glede ključnih vprašanj s področja varstva invalidov. Skupina se sestaja po potrebi, večkrat letno.

### Odstavek 1, točka (c)

1. Med ukrepi cilja samoorganiziranje invalidov v Akcijskem programu za invalide 2022–2030 (API 2022–2030) je razvijanje vloge invalidskih organizacij s trajnim, stabilnim, zadostnim in neodvisnim financiranjem iz Fundacije za financiranje invalidskih in humanitarnih organizacij (FIHO) ter drugih virov. FIHO ostaja samostojna in nepristranska organizacija za financiranje invalidskih in humanitarnih organizacij, v katero država ne posega.

### Odstavek 1, točka (d)

1. MKPI je v slovenščini dostopna na spletu, v tiskani obliki in v lahko berljivi tehniki (easy to read). V obeh tiskanih oblikah je dostopna v knjižnicah.
2. RS se je celostno, v okviru širše delovne skupine, lotila prevajanja MKPI pred ratifikacijo. Pravilnost prevoda se je v letu 2024 preveril pri NSIOS, ki meni, da veljavni prevod na posameznih mestih ni optimalen, vendar ponovno prevajanje ne bi prineslo bistvenega izboljšanja, zato ga ne uvrščajo med prednostne naloge. Ob morebitnem ponovnem prevodu bodo pripravljena posvetovanja z invalidskimi organizacijami.

### Odstavek 2

1. ZOA, ZIMI in API 2022–2030 sledijo splošnim načelom MKPI. Zakona jih na svojem področju podrobneje uveljavljata, tako da določata pravice upravičencem z upoštevanjem načel MKPI.
2. Na podlagi predlogov ministrstev, sveta, NSIOS, reprezentativnih in drugih invalidskih organizacij, ki delujejo na državni ravni, lokalnih skupnosti, socialnih partnerjev, strokovnih združenj in najširše javnosti ministrstvo, pristojno za invalidsko varstvo, vsakih pet let pripravi predlog akcijskega programa. Trenutno velja API 2022–2030. ZOA in ZIMI sta bila v vmesnem obdobju poročanja novelirana.

#  B. Posebne pravice (5.–30. člen)

##  Enakost in nediskriminacija (5. člen)

### Odstavek 3, točka (a)

1. Ustava RS prepoveduje vsakršno diskriminacijo zaradi osebnih okoliščin, tudi invalidnosti. Zakon o varstvu pred diskriminacijo (ZVarD) prepoveduje diskriminacijo na podlagi različnih osebnih okoliščin, tudi invalidnosti, in vzpostavlja institut zagovornika načela enakosti. Po Zakonu o varuhu človekovih pravic (ZVarCP) je za varovanje človekovih pravic in temeljnih svoboščin v razmerju do državnih organov, organov lokalne samouprave in nosilcev javnih pooblastil vzpostavljen institut varuha človekovih pravic (VČP).
2. Krovni protidiskriminacijski zakon je ZIMI, o katerem je RS že poročala. Določa, da je diskriminacija zaradi invalidnosti posredna ali neposredna in pomeni vsako razlikovanje, izključevanje ali omejevanje zaradi invalidnosti, katerega namen ali posledica je zmanjševanje ali izenačevanje enakopravnega priznavanja, uživanja ali uresničevanja vseh pravic in obveznostih na vseh ključnih področjih življenja. Temeljno načelo API 2022–2030 je zagotavljanje polnopravnega in enakovrednega uživanja človekovih pravic invalidov.
3. Področna zakonodaja sledi načelom Ustave RS in drugim strateškim dokumentom.

### Odstavek 3, točka (b)

1. Primerno prilagoditev opredeljuje ZIMI in pomeni potrebne zakonodajne, upravne in druge ukrepe, ki ne nalagajo nesorazmernega bremena, kadar so v posameznem primeru potrebni, da se invalidom na enak način kot drugim zagotovi uživanje ali uresničevanje pravic in svoboščin. V primeru zavrnitve primerne prilagoditve se to šteje za diskriminacijo.
2. ZIMI določa konkretne ukrepe:
* (so)financiranje tehničnih pripomočkov za premagovanje komunikacijskih ovir za senzorno ovirane invalide,
* (so)financiranje prilagoditve vozila za gibalno ovirane invalide,
* klicni center za osebe z okvaro sluha,
* financiranje šolanja psa pomočnika za gibalno ovirane invalide,
* EU kartico ugodnosti za invalide (več v odstavku 19).
1. Po ZZRZI so invalidi upravičeni do prilagoditev delovnih mest in sredstev za delo, glej odstavek 25, točki (b) in (c). RS je sprejela Zakon o uporabi slovenskega znakovnega jezika (ZUSZJ) in je o njem že poročala.
2. Glej tudi odstavek 6, točka (b), in odstavek 11, točka (a).

### Odstavek 3, točka (c)

1. ZVarD kot hujšo obliko diskriminacije opredeljuje večkratno diskriminacijo.
2. V pripravi je Strategija za invalide s presečnimi diskriminacijami.
3. Resorna ministrstva prek javnih razpisov zagotavljajo sredstva za protidiskriminacijske ukrepe, ki vključujejo tudi odpravljanje medsektorske in večplastne diskriminacije. Na primer, MK izvaja javne razpise za Rome, nemško govorečo etnično skupnost, pripadnike narodnostnih skupnosti z območja nekdanje SFRJ in druge. Pri vseh javnih razpisih, ki so namenjeni Romom in drugim manjšinskim etničnim skupnostim, zagotavljajo, da se lahko invalidi Sinti, invalidi Romi in invalidi pripadniki manjšinskih etničnih skupnosti enakopravno in na nediskriminatoren način prijavljajo na kulturne projekte.

##  Invalidne ženske (6. člen)

### Odstavek 4, točka (a)

1. K integraciji načela enakosti spolov so zavezana vsa ministrstva in vladne službe, kar pomeni, da se pri pripravljanju, načrtovanju, izvajanju in ovrednotenju političnih usmeritev in ukrepov ter odločanju o njih upošteva enakost spolov.
2. Resolucija o nacionalnem programu za enake možnosti žensk in moških 2023–2030 (ReNPEMŽM30) kot strateški dokument določa cilje, ukrepe in nosilce politik za uresničevanje enakosti spolov. Invalidne ženske so del ciljne skupine na področju spodbujanja enakih možnosti in enake obravnave žensk in moških na trgu dela s poudarkom na ranljivih skupinah žensk, izpostavljenim presečnim neenakostim; pri cilju zmanjšanje razlik med spoloma glede izpostavljenosti tveganju revščine in socialni izključenosti, s poudarkom na ranljivih skupinah žensk; ter pri spremljanju učinkov ukrepov za zmanjševanje tveganja revščine in socialne izključenosti za skupine žensk z najvišjim tveganjem revščine. Ženske z invalidnostjo obravnava API 2022–2030 v ciljih ozaveščanje in informiranje, zdravje in zdravstveno varstvo, finančno-socialna varnost, nasilje in diskriminacija.
3. Glej tudi odstavek 4, točka (c).

### Odstavek 4, točka (b)

1. Na podlagi Zakona o enakih možnostih žensk in moških (ZEMŽM) vlada in ministrstva pri oblikovanju rešitev in predlogov za doseganje namena zakona sodelujejo s socialnimi partnerji in nevladnimi organizacijami, ki delujejo na področju enakih možnosti. Kot strokovni posvetovalni organ deluje Svet za enakost spolov, ki spremlja stanje in napredek pri uresničevanju enakosti žensk in moških, daje pobude, predloge in priporočila za sprejetje ali spremembo zakonodaje in ukrepov za uresničevanje enakosti spolov.
2. Reprezentativne invalidske organizacije in invalidske organizacije, ki delujejo na državni ravni, so odgovorne, da predstavljajo in zastopajo invalide in njihove interese ter predlagajo ali imenujejo predstavnike invalidov, torej tudi invalidne ženske. Podatkov o njihovi udeležbi RS ne vodi, saj gre za občutljiv osebni podatek.
3. Glej tudi odstavek 1, točka (b), in odstavek 4, točka (a).

### Odstavek 4, točka (c)

1. Podatke o izobraževanju in zaposlovanju invalidov zbirajo različne institucije v okviru področnih raziskav. Statistični urad RS (SURS) podatke o delovno aktivnih invalidih in invalidskih podjetjih objavlja v okviru nacionalnega raziskovanja Delovno aktivno prebivalstvo (DAK). Podatki so objavljeni v podatkovnem portalu SiStat[[1]](#footnote-1) (tabela 2).
2. Na področju izobraževanja SURS objavlja podatke[[2]](#footnote-2) o učencih s posebnimi potrebami, vključenimi v redne ali prilagojene programe osnovne šole, po vrsti motnje in vrsti programa, učencih s posebnimi potrebami, vključenimi v redne ali prilagojene programe osnovne šole (tabela 3).
3. Po Zakonu o preprečevanju nasilja v družini (ZPND) centri za socialno delo (CSD) v zvezi z nasiljem v družini ne vodijo podatkov o tem, ali je žrtev nasilja v družini invalid.
4. Zaradi pomanjkanja statističnih podatkov se bo izvajal raziskovalni projekt Diskriminacija in nasilje nad invalidnimi ženskami, katerega cilj je pridobitev in analiza podatkov glede diskriminacije in nasilja nad invalidnimi ženskami ter priprava predloga strokovnih smernic/ukrepov za obravnavo diskriminacije in nasilja.
5. Glej tudi odstavek 4, točka (a), in odstavek 15, točka (b).

##  Invalidni otroci (7. člen)

### Odstavek 5, točki (a) in (b)

1. V slovenski družinski zakonodaji veljajo enaki pogoji za zaščito otrok ne glede na njihove posebne potrebe. API 2022–2030 v cilju nasilje in diskriminacija kot ciljno skupino izpostavlja otroke.
2. ZPND določa, da je nasilje v družini prepovedano in da posebno varstvo pred nasiljem uživajo otroci. V 3.a členu je eksplicitno prepovedano telesno kaznovanje otrok. Posebne skrbi pri obravnavanju nasilja in nudenju pomoči žrtvam so deležni invalidi in osebe, ki zaradi osebnih okoliščin niso sposobne skrbeti zase. Zakon o organizaciji in financiranju vzgoje in izobraževanja (ZOFVI) določa, da se v vrtcih, šolah in drugih zavodih za vzgojo in izobraževanje otrok in mladostnikov s posebnimi potrebami zagotavlja varno in spodbudno učno okolje, v katerem so prepovedani telesno kaznovanje otrok in vsakršna druga oblika nasilja nad otroki in med njimi ter neenakopravna obravnava, ki bi temeljila na osebni okoliščini, tudi posebnosti v telesnem in duševnem razvoju.
3. Na podlagi Konvencije o otrokovih pravicah je otrokom zagotovljena pravica do svobodnega izražanja mnenja o vsem, kar jih zadeva, pri čemer se njihova mnenja upoštevajo glede na starost in zrelost. Mehanizmi za uresničevanje pravice otrok do participacije se v RS vzpostavljajo, vodilo za razvoj in krepitev področja participacije otrok sta Strategija EU o otrokovih pravicah in Priporočilo Sveta (EU) 2021/1004 o vzpostavitvi evropskega jamstva za otroke.
4. Izvedenih je bilo več ukrepov in projektov za krepitev participacije otrok (tabela 4).
5. V sklopu priprave in spremljanja izvajanja ukrepov nacionalnega akcijskega načrta Jamstvo za otroke (v katerem so invalidi ena od posebej ranljivih skupin otrok) so prek metod aktivne participacije kot svetovalni oziroma usmerjevalni odbor vključeni otroci, ki so kot neposredni uporabniki storitev s svojimi mnenji najboljši pokazatelj uspešnosti ukrepov akcijskega načrta.

##  Ozaveščanje (8. člen)

### Odstavek 6, točka (a)

1. API 2022–2030 se pri cilju ozaveščanje in informiranje osredotoča na ozaveščanje in informiranje širše in strokovne javnosti z namenom zagotoviti dojemanje invalidov kot enakovrednih in enakopravnih članov družbe z več ukrepi, usmerjenimi proti stereotipom, predsodkom in škodljivim praksam, obenem pa ozaveščati o dobrih praksah na vseh področjih družbenega delovanja ter z ukrepi ozaveščanja in obveščanja invalidov o pravicah, dolžnostih in možnostih na vseh področjih njihovega življenja. Glej tudi odstavek 1, točka (b).
2. V sodelovanju z javnim in nevladnim sektorjem, tako invalidskimi organizacijami kot invalidi, je bilo izvedenih več projektov, sofinanciranih iz evropskih (ESS) ali proračunskih sredstev (tabela 5).

### Odstavek 6, točka (b)

1. Zakonodajna veja oblasti pri odločanju o vprašanjih, ki se nanašajo na invalide, v delo delovnih teles vedno vključi predstavnike invalidov, ki lahko podajo mnenja in predloge o aktualni tematiki. Enako velja za izvršilno vejo oblasti.
2. Strokovni delavci na področju socialnega varstva morajo opraviti strokovni izpit, ki vključuje področje invalidskega varstva. Vsako leto se organizirajo strokovni posveti, ki vključujejo ozaveščanje o pravicah invalidov. V okviru črpanja evropskih sredstev potekajo izobraževanja za pripravljavce javnih razpisov in javnih naročil, tudi na lokalni ravni.
3. V zadnjih letih je bilo za osebe, ki delujejo v pravosodju, izvedenih več strokovnih posvetov za ozaveščanje na področju pravic invalidov (tabela 6).
4. Policisti pri izvajanju nalog vsakomur zagotavljajo enake človekove pravice in temeljne svoboščine, ne glede na osebno okoliščino, tudi invalidnost. Zakon o nalogah in pooblastilih policije (ZNPPol) zagotavlja večjo varnost ter zaščito svobode in človekovih pravic v policijskih postopkih. To pomeni višjo raven človekovih pravic in svoboščin zlasti v tistem delu, ko policija s svojimi pooblastili posega v svoboščine in pravice ljudi. Pri izobraževanju policistov policija zaradi boljšega sporazumevanja sodeluje z Zavodom Združenje tolmačev za slovenski znakovni jezik.

##  Dostopnost (9. člen)

### Odstavek 7, točka (a)

1. Strategija Dostopna Slovenija se po ukrepih uresničuje z različnimi ukrepi, ki se izvajajo na državni in lokalni ravni; o njih RS poroča pod posameznimi členi tega poročila. ZIMI prepoveduje diskriminacijo zaradi invalidnosti pri dostopnosti do uporabe objektov v javni rabi. Objekte v javni rabi, ki se gradijo ali rekonstruirajo, je treba primerno prilagoditi med samo gradnjo oziroma rekonstrukcijo. Rok za prilagoditev je december 2025.
2. Na področju graditve objektov so sprejeti vsi predpisi, ki obvezujejo vse deležnike, da se objekti gradijo na način, da omogočajo univerzalno dostopnost vsem uporabnikom. Izvajajo se izobraževanja na pristojnih poklicnih zbornicah.
3. Gradbena inšpekcija (IRSNVP) redni in izredni nadzor usmerja v gradnjo in uporabo objektov ter izpolnjevanje bistvene zahteve univerzalne graditve. Del rednega dela inšpektorjev je usmerjen v nadzor nad javnimi objekti, pri katerih inšpektorji preverjajo zlasti, ali so izpolnjeni pogoji za začetek uporabe objekta, ali se objekt uporablja na podlagi uporabnega dovoljenja oziroma ali gre za objekt, ki mora imeti uporabno dovoljenje. IRSNVP nadzoruje tudi, ali je z gradnjo, uporabo in vzdrževanjem objekta v javni rabi zagotovljeno izpolnjevanje bistvene zahteve univerzalne graditve in rabe objektov, ki jo ureja Pravilnik o univerzalni graditvi in uporabi objektov. IRSNVP se že dlje časa sooča z velikim številom prijav.
4. RS sistematično ne namenja sredstev za odpravo arhitekturnih in komunikacijskih ovir, ker je to v pristojnosti lastnika objekta oziroma v skladu z dogovorom upravljavca ali najemnika. Finančna sredstva se namenjajo za analize, ozaveščanje in svetovalno točko.
5. V letu 2024 je Urbanistični inštitut (UIRS) pod okriljem RS vzpostavil nacionalno svetovalno in informacijsko točko,[[3]](#footnote-3) ki na enem mestu ponuja celovite informacije in gradiva o dostopnosti ter načrtovanju univerzalno dostopnega javnega prostora, pomoč in svetovanje glede vseh vidikov zagotavljanja dostopnosti objektov v javni rabi za ljudi z invalidnostmi ter informacije in pojasnila o zakonskih obveznostih zagotavljanja dostopnosti objektov v javni rabi. V letu 2024 je bil pripravljen obrazec za samoocenjevanje dostopnosti javnega objekta.
6. Glej tudi odstavek 7, točka (c), in tabelo 10.

### Odstavek 7, točka (b)

1. Zakon o dostopnosti do proizvodov in storitev za invalide (ZDPSI), ki se bo začel uporabljati 28. junija 2025, v nacionalni pravni red prenaša Direktivo 2019/882. Na podlagi ZDPSI so bili sprejeti podzakonski akti za zagotavljanje izvajanja zakona. Potekajo izobraževanja gospodarskih subjektov in širše javnosti za namen uresničevanja pogojev dostopnosti. ZDPSI in Pravilnik o dostopnosti proizvodov za invalide, o označevanju in postopku ugotavljanja skladnosti veljata za gospodarske subjekte, ki dajejo določene proizvode na trg, in pripomoreta k izboljšanju dostopnosti do vsakdanjih proizvodov in storitev, ki zaradi svojega izvornega oblikovanja ali naknadne prilagoditve ustrezajo potrebam invalidov. Marca 2023 je RS sprejela novelo Zakona o tehničnih zahtevah za proizvode in o ugotavljanju skladnosti (ZTZPUS-1), temeljni zakon na področju tehnične zakonodaje, ki skupaj s standardizacijo, akreditacijo, meroslovjem in organi za ugotavljanje skladnosti tvori tako imenovano infrastrukturo kakovosti in je horizontalni pravni okvir za zagotavljanje varnih neživilskih proizvodov na trgu. Novela zakona dodaja nov javni interes, to so zahteve o dostopnosti proizvodov za invalide, saj vse več tehničnih proizvodov upošteva možnost uporabe proizvodov za invalide.
2. Zakon o dostopnosti spletišč in mobilnih aplikacij (ZDSMA) je bil sprejet aprila 2018. Uporabljati se je začel septembra 2019 (prilagoditev spletišč, objavljenih po septembru 2018 oziroma septembra 2020 in junija 2021 za mobilne aplikacije). Z ukrepi za zagotavljanje dostopnosti spletišč in mobilnih aplikacij javnega sektorja se spodbujajo lastniki spletišč in mobilnih aplikacij, da ponujajo zmogljivosti in storitve za vse uporabnike, tudi invalide. Zavezanci so državni organi, organi samoupravne lokalne skupnosti in osebe javnega prava po zakonu, ki ureja javno naročanje. Zavezanci morajo zagotoviti skladnost s standardom SIST EN 301 549 V2.1.2 – spletišča in mobilne aplikacije morajo biti zaznavni, delujoči, razumljivi, robustni in s tem dostopni. Nadzor nad izvajanjem določb opravljajo inšpektorji za informacijsko družbo. V primeru neupoštevanja določb lahko pristojni inšpektor v prekrškovnem postopku z globo od 200 do 2.000 evrov kaznuje odgovorno osebo zavezanca (tabela 7).
3. Zakon o elektronskih komunikacijah (ZEKom-2) namenja varstvu pravic uporabnikov invalidov posebno pozornost. V okviru zagotavljanja cenovne dostopnosti univerzalne storitve daje Agenciji za komunikacijska omrežja in storitve RS (AKOS) pooblastilo, da lahko izvajalcem storitev naloži, naj potrošnikom s posebnimi potrebami ponudijo posebne cenovne opcije ali pakete. ZEKom-2 določa posebne ukrepe za invalide, upravičeni so do prilagojene terminalske opreme, ki jim omogoča enakovredno uporabo storitev iz nabora univerzalne storitve in dostop do njih, vključno z enakovrednim dostopom do storitev v sili. Izvajalec storitev dostopa do interneta ali javno dostopnih medosebnih komunikacijskih storitev mora zagotavljati informacije o izdelkih in storitvah, namenjenih invalidom, ter o tem, kako se te informacije pridobijo. Informacije, ki se zahtevajo pred sklenitvijo pogodbe, mora izvajalec storitev na zahtevo invalida zagotoviti v dostopni obliki. Zagotovljen mora biti dostop do informacij o podrobnostih o izdelkih in storitvah, vključno s funkcijami, praksami, politikami in postopki ter spremembami pri opravljanju storitev, ki so oblikovane posebej za invalide. V zvezi s kakovostjo javnih komunikacijskih storitev morajo biti uporabnikom zagotovljene informacije o ukrepih za zagotovitev enakovrednosti pri dostopu za invalide. Izvajalec javno dostopnih medosebnih komunikacijskih storitev mora invalidom omogočiti komunikacijo v sili z uporabo govornih in znakovnih jezikov ter drugih oblik. Obvestila o obstoju in pomenu številke za komunikacije v sili morajo biti zagotovljena v obliki, ki je dostopna invalidom. ZEKom-2 posebej poudarja, da RS podpira ustvarjanje in razširjanje programskih vsebin, namenjenih slepim in gluhim ter gluhoslepim v njim prilagojenih tehnikah, ter razvoj ustrezne tehnične infrastrukture.
4. Predstavniki reprezentativnih invalidskih organizacij sodelujejo v Svetu za elektronske komunikacije (SEK), ki je organ za svetovanje pri usmerjanju razvoja elektronskih komunikacij in pri varstvu potrošnikov na področju elektronskih komunikacij v RS.

### Odstavek 7, točka (c)

1. Zakon o prevozih v cestnem prometu (ZPCP-2) ureja dostopnost do javnega potniškega prometa (JPP). Od leta 2019 imajo imetniki EU kartice ugodnosti za invalide pravico do brezplačnega prevoza v medkrajevnem linijskem prevozu potnikov v notranjem cestnem in železniškem prometu. Finančna sredstva so zagotovljena v proračunu RS (tabela 8).
2. Gibalno ovirani študenti so pridobili pravico do brezplačnega prevoza, s čimer se uresničuje temeljna pravica invalidov do šolanja. RS kontinuirano izvaja javna naročila za brezplačni prevoz težje in težko gibalno oviranih študentov (tabela 9).
3. V sodelovanju z javnim in nevladnim sektorjem je bilo izvedenih več projektov, sofinanciranih iz evropskih ali proračunskih sredstev (tabela 10).
4. V letu 2023 se je začel projekt prenove osrednjega informacijskega sistema za integrirani JPP, ki je v fazi predhodnega preverjanja trga in pripravljanja specifikacij, pripravljena so okvirna izhodišča za podrobnejše zahteve za podporo različnim skupinam invalidov, v pripravo je vključen NSIOS, da se zagotovi ustrezna podpora invalidom.
5. Z Zakonom o opravljanju javnega potniškega prometa (ZUJPP) je bila v letu 2022 oblikovana pravna podlaga za ustanovitev Družbe za upravljanje javnega potniškega prometa, d. o. o (DUJPP), ki zajema tudi upravljanje dostopnosti do javnega potniškega prometa za invalide. DUJPP ima nalogo upravljavca, sodeluje tako z izvajalci JPP, nad katerim izvaja tudi nadzor, kot tudi s širšo strokovno javnostjo in zakonodajno vejo oblasti. Novi vlaki in avtobusi omogočajo lažjo dostopnost. Večje postaje naj postanejo multimodalna vozlišča, na katerih bo prestopanje z enega na drugo prevozno sredstvo usklajeno in dostopno, poleg tega pa bo okolje potniku ponujalo kvalitetno prebivanje časa med čakanjem.
6. Na podlagi zahtev Uredbe Komisije (EU) št. 1300/2014 je izdelan Državni izvedbeni načrt za tehnične specifikacije za interoperabilnost v zvezi z dostopnostjo železniškega sistema Evropske unije za invalide in funkcionalno ovirane osebe (tabela 11). Investicije na javni železniški infrastrukturi (JŽI) se izvajajo v skladu s prednostnimi nalogami in razpoložljivimi proračunskimi sredstvi. V okviru projektov je bilo izvedenih več ključnih elementov za dostopnost oziroma so v zaključni fazi izvedbe (tabela 12). Na nekaterih postajah je umeščena mobilna dvižna ploščad na peronu, ki omogoča vstop na vlake invalidom na invalidskih vozičkih. Kjer dostopov ni mogoče izvesti, se za invalide poskrbi na operativni način, to je za gibalno ovirane invalide poskrbi prevoznik, če je obveščen najmanj 48 ur pred potovanjem; invalidom so na voljo informacije, s katerimi vlaki lahko potujejo, oziroma jim je pri dostopanju do peronov in vlakov v pomoč železniško osebje. Obveza za najavo potnikov z omejeno mobilnostjo 24 ur pred potovanjem bo obvezno začela veljati v letu 2026. SŽ – Potniški promet je skrajšani čas uvedel konec leta 2023. V zaključni fazi je modernizacija voznega parka. V letih 2021 in 2022 se je začela uporaba 52 novih garnitur potniških vlakov. Vsi vlaki so nizkopodni in prilagojeni vožnji za osebe z omejeno gibalno sposobnostjo. Večina potniških vlakov je nizkopodnodnih in nudi možnost izvlečenih stopnic za lažji vstop gibalno oviranih oseb. Prve od 20 novih garnitur se pričakujejo v letu 2025, leta 2026 pa se pričakuje še 20 novih vagonov in štiri lokomotive. Izdelana in sprejeta je bila nova grafična podoba Slovenskih železnic (SŽ), večja sprememba je videz piktogramov, krajevnih tabel in drugih napisov, ki so prijaznejši do slabovidnih oseb. V novi celostni grafični podobi (CGP) so se določile smernice za projektiranje talnega taktilnega vodilnega sistema, s ciljem poenotenja načrtovanja talnega taktilnega vodilnega sistema za slepe in slabovidne na vseh postajah. Potnikom v železniškem prometu je zagotovljena dostopnost informacij, oblikovana je enotna kontaktna točka za podajanje informacij in naročilo pomoči pri potovanju v železniškem prometu – poleg brezplačne telefonske številke je na voljo dodatna telefonska številka, ki omogoča klice iz tujine in prednostno obravnavo. Prodajno in vlakospremno osebje ima interna navodila glede posebne obravnave invalidov. Zaposleni so bili deležni izobraževanja, tako predavanj kot video- in pisnih navodil. Poleg osebnih stikov so za uporabo slabovidnim osebam ali osebam na invalidskih vozičkih prilagojeni kartomati. Spletna stran je dostopna slepim in slabovidnim. Na železniških postajah in postajališčih je nameščeno obvestilo s podatki, ki potnike vodijo do več informacij v elektronski verziji.
7. RS je kot država pogodbenica Konvencije o mednarodnem civilnem letalstvu dolžna zagotoviti pomoč invalidom v zračnem prevozu tako, da imajo možnosti zračnega prevoza, ki so primerljive z možnostmi drugih državljanov, in sprejeti vse potrebne ukrepe, da so objekti na letališču in storitve prilagojeni potrebam invalidov ter jim je zagotovljen enak dostop do storitev zračnega prevoza. Zakon o letalstvu (Zlet) in predpisi, ki urejajo graditev, urejajo postopke pridobitve predhodnih mnenj za gradnjo letališča in letališke infrastrukture, pri čemer mora izvajalec zagotoviti, da so objekti na letališču prilagojeni potrebam invalidov. Obveznost zagotavljanja enakega dostopa do prevoza v zračnem prometu v RS izhaja iz Uredbe 1107/2006/ES. Pri nobenem od opravljenih nadzorov nad izvajanjem s strani Javne agencije za civilno letalstvo RS (CAA) ni bilo ugotovljenih nobenih neskladnosti. ZDPSI, ki se uporablja tudi za storitve zračnega prevoza, daje CAA pristojnost nad izvajanjem nadzora na področju storitev zračnega potniškega prevoza. Nekateri elementi zahtev glede dostopnosti, zlasti v zvezi z zagotavljanjem informacij, so že vključeni v veljavno pravo EU na področju potniškega prevoza, med drugim o določitvi skupnih pravil glede odškodnine in pomoči potnikom v primerih zavrnitve vkrcanja, odpovedi ali velike zamude letov. CAA ne vodi podatkov o kršitvah pravic invalidov, saj pritožbeni obrazec ne vsebuje možnosti navedbe tega podatka. RS je sprejela administrativne in tehnološke postopke, ki olajšujejo opravljanje mednarodnega javnega zračnega prometa in pospešujejo pretok potnikov, tudi invalidov.
8. V RS je bilo narejenih nekaj pomembnih korakov pri uresničevanju človekovih pravic invalidov za ureditev izboljšanja dostopnosti do potniških plovil, ki opravljajo notranja potovanja. Pravilnik o potniških ladjah določa posebne zahteve za potniške ladje in hitra potniška plovila, ki opravljajo notranja potovanja, tudi za invalide. ZDPSI daje Upravi RS za pomorstvo in Tržnemu inšpektoratu RS pristojnost nad izvajanjem nadzora na področju storitev vodnega potniškega prevoza. Pomorska inšpekcija letno izvaja nadzor na ladjah z vidika varnostnih zahtev za invalide ter pri tem ugotavlja, ali so dostopi in prehodi v ladijske prostore primerni in ustrezajo kriterijem prevoza oseb z zmanjšano mobilnostjo.
9. Glede dostopnosti stavb glej odstavek 7, točka (a), in odstavek 11, točka (b).

##  Pravica do življenja (10. člen)

### Odstavek 8, točka (a)

1. Po Kazenskem zakoniku (KZ-1) je napeljevanje k samomoru in pomoč pri samomoru kaznivo dejanje.

### Odstavek 8, točka (b)

1. V primeru nujne medicinske pomoči, tako pri triažiranju kot pri posredovanju ekipe nujne medicinske pomoči, ni razlik glede na invalidnost. Odloča samo trenutna ogroženost. Slovenski indeks za nujno medicinsko pomoč kot model odločanja nima posebnega vprašanja glede invalidnosti. Tudi algoritmi za množične nesreče ne upoštevajo invalidnosti kot dejstva, da je treba ukrepati drugače.

## Nevarne razmere in humanitarne krize (11. člen)

### Odstavek 9, točka (a)

1. Po Zakonu o mednarodni zaščiti (ZMZ-1) se ranljivim osebam, tudi invalidom, zagotavljajo posebna nega, skrb in obravnava. Prošnje se obravnavajo prednostno. Uprava RS za zaščito in reševanje (URSZR) je zakonodajo s področja varstva pred naravnimi in drugimi nesrečami pregledala in ugotovitve, ki se nanašajo na področje invalidov, predstavlja v tabelah 13, 14, 15.

### Odstavek 9, točka (b)

1. URSZR je v sklopu projekta Varni in enaki v naravnih in drugih nesrečah (Safe and Equal in EMErgencies – SEE MEE) sodelovala z Zvezo društev slepih in slabovidnih Slovenije in Zvezo društev gluhih in naglušnih Slovenije. V letu 2023 je URSZR poslala NSIOS spletni vprašalnik na temo pripravljenosti invalidov na nesreče.
2. Glej tudi odstavek 1, točka (b).

### Odstavek 9, točka (c)

1. Sprejeti so bili ukrepi za zagotovitev učinkovitega okrevanja po covidu-19 (tabela 16).
2. Zaradi pandemije so za eno leto prenehale delovati komisije za oceno upravičenosti do osebne asistence, sama osebna asistenca se je izvajala nemoteno. Invalidska komisija ZPIZ in Komisija za ugotavljanje podlage za odpoved pogodbe o zaposlitvi invalidu sta delo opravljali nemoteno. Število brezposelnih invalidov se je zmanjšalo (tabela 43).
3. Glej tudi odstavek 25, točka (a), in odstavek 26, točka (a).

##  Enakost pred zakonom (12. člen)

### Odstavek 10, točka (a)

1. Osebo, ki zaradi motnje v duševnem razvoju ali težav v duševnem zdravju ali drugega vzroka, ki vpliva na zmožnost razsojanja, sama brez škode zase ni sposobna poskrbeti za svoje pravice in koristi, postavi sodišče pod skrbništvo in ji imenuje skrbnika ter določi obseg skrbnikovih obveznosti in pravic. Sodišče odloča tudi v primeru spremembe okoliščin, na podlagi katerih je bil določen obseg skrbnikovih pravic, in tudi o predlogu za prenehanje skrbništva. Postopkovna pravila določajo posebno skrb za varstvo pravic in hitrost postopka, ki zavezujejo tako sodišče kot tudi druge udeležence postopka. Sodišče mora po uradni dolžnosti ukreniti vse, da se zavarujejo pravice in pravni interesi osebe, ki zaradi motnje v duševnem razvoju ali težav v duševnem zdravju ali drugih okoliščin ni sposobna, da bi sama skrbela za svoje pravice in interese. Zato v teh postopkih sodišče lahko ugotavlja tudi dejstva, ki jih udeleženci niso navedli, in izvaja dokaze, ki jih udeleženci niso predlagali. Izrecno pa je zapovedano tudi varstvo podatkov o premoženjskem stanju osebe, o kateri se vodi postopek postavitve pod skrbništvo. Pomembno pravilo postopka za postavitev odrasle osebe pod skrbništvo je tudi obveznost sodišča, da zasliši osebo, ki naj se postavi pod skrbništvo, in obveznost, da tako osebo pregleda izvedenec. Zaslišanje in pregled z izvedencem lahko sodišče opusti le izjemoma, v zakonsko določenih primerih.
2. Zakon o nepravdnem postopku (ZNP-1) določa (le) pravila postopka, po katerih sodišče obravnava osebna stanja, za katera je z drugim, materialnim predpisom, kot jena primer (in ne izključno) Družinski zakonik (DZ), določeno, da se rešujejo v nepravdnem postopku. ZNP-1 posledično ne pozna več instituta odvzema poslovne sposobnosti, zato ZNP-1 tudi ne določa nobenih postopkovnih pravil za odvzem ali omejitev poslovne sposobnosti.

### Odstavek 10, točka (b)

1. Sodišče v odločbi o postavitvi pod skrbništvo določi obseg skrbnikovih obveznosti in pravic, kar pomeni, da osebo postavi pod skrbništvo samo na tistih področjih, na katerih je to dejansko potrebno za zaščito njenih pravic in koristi. Posameznik lahko na področjih, na katerih ni bil postavljen pod skrbništvo, samostojno nastopa v pravnem prometu. Taka ureditev sledi načelu najblažjega posega.
2. Invalidnost sama po sebi ni razlog za postavitev osebe pod skrbništvo. Namen skrbništva za odrasle osebe je varstvo njihove osebnosti, to pa se uresničuje z urejanjem zadev, ki jih te osebe ne morejo narediti same, ter s prizadevanjem za zdravljenje in usposabljanje za samostojno življenje. DZ nalaga skrbniku, ki je zakoniti zastopnik svojega varovanca, da je dolžan spoštovati osebnost varovanca, zato mu mora omogočiti, da si v okviru preostalih sposobnosti, če je sposoben razumeti pomen in posledice svojih odločitev, oblikuje življenje v skladu z lastnimi željami in predstavami. Skrbnik se mora pred vsakim pomembnejšim opravilom posvetovati z varovancem. Njegovo mnenje mora upoštevati, če ga je varovanec izrazil in če je sposoben razumeti njegov pomen in posledice.
3. Predlog za prenehanje ali spremembo skrbništva v primeru spremenjenih okoliščin lahko samostojno, brez soglasja skrbnika, vloži tudi varovanec.
4. V postopku postavitve pod skrbništvo ima tudi oseba, o kateri se bo vodil postopek, možnost, da sama vloži predlog za tak postopek, če je sposobna razumeti pomen in pravne posledice svojega predloga. Obvezno pa mora sodišče zaslišati osebo, ki naj se postavi pod skrbništvo. Odločitev sodišča, da zaslišanje opusti, mora temeljiti na okoliščinah, o katerih se sodišče prepriča samo, ko je osebo poskusilo zaslišati. Zaslišanje lahko tako sodišče opusti le, če potem, ko osebo poskusi zaslišati, ugotovi, da bi zaslišanje škodilo njenemu zdravju ali da glede na njeno zdravstveno stanje zaslišanje ni mogoče.

### Odstavek 10, točka (c)

1. ZNP-1 poleg obnove postopka postavitve odrasle osebe pod skrbništvo predpisuje tudi postopek za spremembo obsega skrbnikovih obveznosti in pravic ter prenehanje skrbništva. Če se spremenijo okoliščine, na podlagi katerih je sodišče določilo obseg skrbnikovih obveznosti in pravic, sodišče odloči o spremembi obsega skrbnikovih obveznosti in pravic. Če prenehajo razlogi, zaradi katerih je bila oseba postavljena pod skrbništvo, sodišče odloči o prenehanju skrbništva.
2. Morebitne spremembe instituta postavitve odrasle osebe pod skrbništvo ali spremembe drugih, z uveljavljanjem pravic invalidov povezanih predpisov mora najprej udejanjiti ustrezen materialni predpis (na primer DZ), v skladu z njimi pa bodo ustrezno spremenjene oziroma dopolnjene tudi določbe ZNP-1 o pravilih postopka, po katerih sodišča v navedenih postopkih odločajo.

### Odstavek 10, točka (d)

1. Podprto odločanje v RS ni sistemsko urejeno, vendar največja društva, v katera se združujejo osebe s težavami v duševnem zdravju, razvijajo sistem zagovorništva, imena usposobljenih zagovornikov pa so objavljena na njihovih spletnih straneh.
2. Na Višji policijski šoli so človekove pravice vključene v več predmetov. Varstvo človekovih pravic in temeljnih svoboščin v policijskih postopkih je obvezna vsebina usposabljanj in izpopolnjevanj, ki se jih morajo policisti redno udeleževati. Spoštovanje človekovih pravic in svoboščin v policijskih postopkih policija nadzoruje s spremljanjem in nadziranjem dela policistov, pomemben kazalnik pa so pritožbe na postopke policistov.
3. Glej tudi odstavek 6, točka (b).

##  Dostop do sodnega varstva (13. člen)

### Odstavek 11, točka (a)

1. Zakon o brezplačni pravni pomoči (ZBPP) določa, da se lahko brezplačna pravna pomoč v nekaterih primerih podeli pod ugodnejšimi pogoji zaradi stroškov zdravljenja invalidnosti ali druge oblike telesne okvare ali duševne motnje ali zaradi stroškov preživljanja prosilca ali družinskega člana z motnjami v telesnem ali duševnem razvoju. V postopkih, povezanih z diskriminacijo invalidov, se ne plačujejo sodne takse, prav tako ne za izdajo potrdil, potrebnih za uveljavljanje pravic iz invalidskega zavarovanja, v določenih primerih so taks oproščene invalidske organizacije.
2. Udeleženci sodnih postopkov, ki so invalidi ali osebe s posebnimi potrebami, lahko sodišču pred narokom sporočijo, da bodo uveljavljali posebne pravice, ki jih mora zagotoviti sodišče (tolmač, prilagoditev dostopa v razpravno dvorano …). Udeleženci so o tem obveščeni v vabilu sodišča, prav tako pa je obvestilo o posebnih pravicah gluhim in naglušnim v obliki videoprispevka v znakovnem jeziku na voljo na spletnih straneh sodišč.
3. Gluhi, naglušni, slepi in slabovidni so v civilnih, kazenskih upravnih in prekrškovnih sodnih postopkih deležni posebnih pravic glede uporabe jezika, in sicer tako glede spremljanja obravnave kot glede izvajanja dokazov in drugih listin, na primer tolmačenje v znakovni jezik, uporaba brajice, povečan črni tisk in podobno.
4. Stroške za tolmačenje ali prevajanje ali za zagotovitev pisanj v obliki, razumljivi gluhim in slepim osebam, krije proračun RS.

### Odstavek 11, točka (b)

1. MP izvaja ukrepe za ureditev dostopnosti za invalide: dostopnost do objektov (parkirišča, vhodi), sanitarnih prostorov in njihovo ustrezno ureditev ter dostopnost do razpravnih dvoran (tabela 17).
2. Podatki o dostopnosti stavb pravosodnih organov so javno dostopni:
* spletna stran Geodetskega inštituta Slovenije (GIS) Dostopnost prostora,[[4]](#footnote-4) ki vsebuje pregledovalnik z zemljevidom dostopnih poti do javnih objektov,[[5]](#footnote-5)
* spletna stran UIRS Dostopnost,[[6]](#footnote-6) ki vsebuje vodnik po dostopnosti javnih objektov[[7]](#footnote-7) in popisanih stavb pravosodnih organov.
1. V letu 2023 se je nadaljevala priprava Akcijskega načrta odprave ovir do leta 2025, ki je začrtal potrebne ukrepe z okvirnimi ocenjenimi vrednostmi, po posameznih stavbah v uporabi pravosodnih organov (tabela 10).
2. V zadnjih letih se z adaptacijskimi posegi v zavodih za prestajanje kazni izvajajo prilagoditve prostorov za invalide (prilagojene kopalnice, dvižne ploščadi, oprijemališča na hodnikih, klančine in podobno). Cilj je, da bi bili vsi zavodi za prestajanje kazni zapora opremljeni z minimalnimi prostorskimi pogoji za invalide, v okviru novogradnje zapora v Dobrunjah se načrtujejo posebne nastanitvene zmogljivosti za invalide.
3. Policijske spletne strani vsebujejo preventivne vsebine v znakovnem jeziku. V sodelovanju z Zvezo društev gluhih in naglušnih Slovenije je bilo pripravljenih 27 kratkih filmov s preventivnimi vsebinami, s podnapisi in v slovenskem znakovnem jeziku.
4. MNZ opravlja naloge za sistemsko usmerjanje in nadziranje policije, rešuje pritožbe nad delom policistov ter usmerja in nadzira policijo pri reševanju pritožb. Pritožbo zoper delo policistov je mogoče podati v e-vlogi, objavljeni na e-portalu, dostopnem invalidom. Na spletni strani GOV.SI je dostopna brošura o načinu podaje pritožbe in poteku pritožbenega postopka, vključno s predstavljenimi ugotovitvami iz posameznih senatov. Dostopna je spletna stran z informacijami o delu Medresorske delovne skupine za boj proti trgovini z ljudmi in drugih aktualnih dogodkih s področja dela. Na spletni strani je mogoče podati tudi anonimno prijavo trgovine z ljudmi. Vsa gradiva so skladna z ZDSMA.
5. Iz analize, ki je bila opravljena pri VČP, izhaja, da leta 2021 štirje CSD (od 63) niso imeli urejene dostopnosti za gibalno ovirane. Dostopnost je bila urejena v dveh enotah, za druge se išče primernejša lokacija v lokalnem okolju. Poudariti velja, da strokovni delavci, zaposleni v CSD, ne glede na morebitne komunikacijske ali tehnične ovire vedno najdejo način, da invalidom nudijo pomoč in podporo v skladu s svojimi pristojnostmi. RS se v sodelovanju s CSD posveča odpravljanju komunikacijskih ovir za invalide ter si prizadeva, da se pripravijo tudi ustrezna izobraževanja o pravicah invalidov za večjo ozaveščenost vseh zaposlenih v CSD.

### Odstavek 11, točka (b)

1. Glej odstavek 6, točka (b).

##  Osebna svoboda in varnost (14. člen)

### Odstavek 12, točka (a)

1. RS si bo v zvezi z neprostovoljnim pridržanjem in psihiatričnim zdravljenjem tudi vnaprej prizadevala za čim učinkovitejše varstvo človekovih pravic in za dostojanstvo oseb z duševnimi motnjami, zato bodo znova preučena ter po potrebi dopolnjena določila Zakona o duševnem zdravju (ZDZdr).

### Odstavek 12, točka (b)

1. Vsem osumljencem in obdolžencem v predkazenskem in kazenskem postopku so zagotovljena vsa ustavna in konvencijska postopkovna varstva (pravica do priprave obrambe, pravica do obrambe z zagovornikom, pravica, da se branijo z molkom, domneva nedolžnosti), za invalide pa veljajo še dodatne pravice, da lahko enakopravno sodelujejo v postopku. Prav tako so državni organi oziroma uradne osebe z njimi dolžni ravnati skrbno in obzirno.
2. Ker je razumevanje postopka ključnega pomena za uveljavljanje pravic, je bila v letu 2023 znatno okrepljena pravica do ustnega tolmačenja in pisnega prevajanja. Tako lahko osumljenci in obdolženci, tudi invalidi, vložijo ugovor, če menijo, da tolmačenje ali prevajanje ni ustrezno.
3. Tako imenovani alternativni načini reševanja kazenskih zadev so mogoči samo s soglasjem osumljenca in oškodovanca, pri priznanju krivde pa je vedno treba preveriti, ali je priznanje informirano in prostovoljno.

### Odstavek 12, točka (c)

1. Vse zaprte osebe so v zavodih za prestajanje kazni obravnavane individualno, pri invalidih je posebna pozornost namenjena namestitvi, nudenju medicinskih pripomočkov, dostopnosti, zdravstveni oskrbi, prevozu, prehrani in morebitnim prehranskim posebnostim, možnosti izvajanja obiskov in telefoniranju, izobraževanju, duhovni oskrbi in prostočasnim dejavnostim. Vsem zaprtim osebam je, ne glede na njihove omejitve, omogočen enak dostop do javne zdravstvene oskrbe, ki jo v zavodih zagotavljajo tim splošnega zdravnika, psihiatra, zobozdravnika, tim ambulante za obravnavo odvisnosti in ginekologa, lahko pa so po napotitvi zdravnika pregledani v ambulantah zunaj zavoda oziroma v bolnišnicah zunaj zavoda. Če invalid potrebuje dodatno pomoč pri zadovoljevanju osnovnih življenjskih potreb v obliki nege ali socialne oskrbe, lahko biva v za to prilagojenem prostoru, zdravstvena nega je nudena s strani zdravstvenega doma, doma starejših občanov, zdravstvenega osebja zavodov za prestajanje kazni in pogodbenih negovalcev. V okviru zdravstvenega zavarovanja imajo invalidi pravico do medicinskih, ortopedskih ali drugih pripomočkov. Invalidu se lahko kazen zapora prekine, če mu zavod zaradi hude bolezni, poškodbe ali potrebnega zdravljenja ne more zagotoviti potrebne zdravstvene osebe ali če brez tuje pomoči ni več sposoben opravljati vsaj ene od osnovnih življenjskih potreb. Kazen zapora do devetih mesecev se lahko izvršuje v drugem zavodu (izven zavoda zapora), če je to potrebno zaradi bolezni, invalidnosti ali starosti.
2. V uredbi o načinih in pogojih za zagotavljanje pravic prosilcem za mednarodno zaščito je navedeno, da se posebno obravnavajo ranljive osebe. Prosilcu za mednarodno zaščito s posebnimi potrebami se zagotavljajo posebna nega, skrb in obravnava, pri čemer se obravnava prilagodi ranljivosti osebe. Prilagodijo se nastanitev, zdravstvena oskrba, prehrana, materialna oskrba in psihološko svetovanje. V času nastanitve se spremlja njihov položaj in se jim zagotovita ustrezna skrb in podpora. Če se ne more zagotoviti ustrezna namestitev v azilnem domu, se lahko v izjemnih okoliščinah izvede nastanitev prosilca v drugo primerno institucijo in krijejo stroški take namestitve. Ključno je, da se invalidom zagotovi ustrezna namestitev. Ranljive skupine so nastanjene ločeno od drugih oseb z začasno zaščito, pri čemer se na podlagi individualne ocene upoštevajo njihove posebne potrebe.
3. MZ si bo tudi v prihodnje prizadevalo za zagotovitev integritete in varnosti invalidov v bolnišnicah, zato bodo znova preučili veljavna določila ZDZdr in jih po potrebi dopolnili. Od leta 2019 se na primarni zdravstveni ravni vzpostavlja mreža centrov za duševno zdravje z mobilnimi timi z namenom, da bi osebe s težavami v duševnem zdravju lahko čim dlje ostale v domačem okolju. V RS narašča število starejših, zato narašča tudi število starejših z zdravstvenimi težavami. Zato so v vseh psihiatričnih bolnišnicah vzpostavljeni posebni gerontopsihiatrični oddelki, v katerih so storitve bolje prilagojene potrebam starejših.

### Odstavek 13

1. V zvezi z etičnimi vprašanji RS upošteva mnenje Komisije za medicinsko etiko, ki v zvezi s protokolom k Oviedski konvenciji pojasnjuje, da podpira prizadevanja in aktivnosti, ki varujejo človekove pravice invalidov, saj se humanost, etičnost in civilizacijska raven družbe kaže v odnosu do ranljivih ljudi. Varstvo človekovih pravic in dostojanstva oseb z duševno motnjo zahteva posebno zavzetost pri etični presoji zaradi narave duševnih motenj, ki lahko privedejo do invalidnosti. V izjemnih primerih predlog protokola k Oviedski konvenciji omogoča zdravljenje ali namestitev v zavod brez privolitve, če je to terapevtsko upravičeno in nujno za varovanje zdravja in varnosti. RS podpira pripravo protokola k Oviedski konvenciji o minimalnih standardih za postopke, ki vključujejo odreditev obveznega psihiatričnega zdravljenja in namestitve.

##  Prepoved mučenja ali krutega, nečloveškega ali ponižujočega ravnanja ali kaznovanja (15. člen)

### Odstavek 14, točka (a)

1. RS si prizadeva za najvišji mogoči standard varstva pravic in dostojanstva oseb z duševnimi motnjami in dosledno upoštevanje načela sorazmernosti pri morebitnem omejevanju pravic v zvezi s hospitalizacijo in zdravljenjem brez soglasja pacienta, o čemer vedno odloča sodišče. ZDZdr določa pogoje in postopke neprostovoljnega sprejema osebe na zdravljenje v oddelek pod posebnim nadzorom psihiatrične bolnišnice z namenom zdravljenja. Sodišče preveri izpolnjevanje pogojev, in sicer ali oseba ogroža svoje življenje ali življenje drugih, huje ogroža svoje zdravje ali zdravje drugih, povzroča hudo premoženjsko škodo sebi ali drugim; ali je ogrožanje posledica duševne motnje, zaradi katere ima oseba hudo moteno presojo realnosti in sposobnost obvladovati svoje ravnanje, in ali vzrokov in ogrožanja ni mogoče odvrniti z drugimi oblikami pomoči (zdravljenje v psihiatrični bolnišnici izven oddelka pod posebnim nadzorom, ambulantno zdravljenje ali nadzorovana obravnava). Določeni so varnostni mehanizmi, ki vključujejo sodelovanje več strok z namenom preprečevanja zlorab. Pri vseh postopkih sodišča je za osebo z duševno motnjo obvezno zastopanje odvetnika. Pri omejitvah pravic oseb v psihiatričnih bolnišnicah se uporablja najmilejši ukrep, ki se izvaja najkrajši mogoči čas, ki je nujno potreben za dosego namena.
2. Z namenom preučitve sedanje ureditve in morebitne posodobitve zakona je imenovana delovna skupina za pripravo vsebinskih izhodišč predloga sprememb ZDZdr, v katero so bile imenovane osebe s težavami v duševnem zdravju in njihovi svojci.
3. Zakon o izvrševanju kazenskih sankcij (ZIKS-1) določa, da se, če je to nujno potrebno, v poseben strožji režim namestijo begosumni, moteči, nevarni in ogroženi obsojenci. Če zdravnik ali drug zdravstveni delavec ugotovi, da obsojenec ni sposoben prestajati kazni v takšni namestitvi, o tem nemudoma obvesti direktorja zavoda, ki ustavi namestitev v poseben strožji režim. Zakonodaja ne upošteva morebitne invalidnosti, vendar se zavodi trudijo, da se tudi v strožjem režimu upoštevajo individualnost in druge posebnosti.

### Odstavek 14, točka (b)

1. Tako osebe, ki živijo v institucionalnem okolju, kot osebe, ki živijo zunaj njega, se lahko v primeru obtožb o mučenju in slabem ravnanju pritožijo VČP. Osebam, ki živijo v institucionalnem okolju, je na voljo tudi zastopnik pravic oseb s težavami v duševnem zdravju.
2. Policisti morajo pri opravljanju svojih nalog, tudi pri odkrivanju in preiskovanju kaznivih dejanj in prekrškov, vsakomur zagotoviti enako varstvo pravic, zato ne smejo nikogar diskriminirati, niti na podlagi invalidnosti ali druge osebne okoliščine. Policija pri zbiranju in obdelavi osebnih in drugih podatkov v svojih evidencah ne vodi podatkov o invalidnosti, zato nima statističnih podatkov o številu obravnavanih prekrškov ali kaznivih dejanj, v katerih so oškodovanci ali kršitelji invalidi.
3. Policisti prisilnih sredstev praviloma ne smejo uporabiti proti tako imenovanim privilegiranim osebam, ki bi se zaradi telesne posebnosti težko močno upirale policistom, jih napadle, pobegnile ali se samopoškodovale.
4. Obsojenec, ki meni, da je podvržen mučenju ali drugim oblikam krutega, prepovedanega, nečloveškega ali ponižujočega ravnanja, lahko zahteva sodno varstvo pred okrožnim sodiščem. Predsednik sodišča ali drug sodnik odloča o zakonitosti posamičnih aktov in dejanj, s katerimi se posega v človekove pravice ali temeljne svoboščine. Če gre za druge kršitve pravic ali za druge nepravilnosti, za katere ni zagotovljeno sodno varstvo, ima obsojenec pravico pritožiti se generalnemu direktorju, zoper njegovo odločitev pa je dovoljena pritožba na MP. Obsojenec ima pravico pritožiti se tudi drugim organom, ki opravljajo nadzorstvo v zavodu. Morebitne kršitve človekovih pravic in mučenje ob svojih rednih obiskih nadzorujeta tudi VČP in Evropski odbor za preprečevanje mučenja in nečloveškega ali ponižujočega ravnanja ali kaznovanja.

###  Odstavek 14, točka (c)

1. RS ocenjuje, da državni preventivni mehanizem deluje dobro in da spremembe niso potrebne. V postopku priprave je osnutek novele ZVarCP. Ob prvem predlogu osnutka novele se je v okviru javne razprave poleti 2023 izjasnilo večje število oseb in združenj, tudi VČP, pri tem nihče ni poudaril potrebe po spremembah določb, ki se nanašajo na državni preventivni mehanizem.

##  Prepoved izkoriščanja, nasilja in zlorabe (16. člen)

###  Odstavek 15, točka (a)

1. Institucionalni okvir za preprečevanje nasilja in pomoč žrtvam nasilja urejajo:
* *ZPND*,ki določa, da so posebne skrbi pri obravnavi nasilja in nudenju pomoči žrtvam nasilja deležni med drugim invalidi;
* *KZ-1*, ki določa kaznivo dejanje zapustitev slabotne osebe;
* *ZNPPol*, ki določa, da morajo policisti še posebej obzirno ravnati z žrtvami in osebami, ki potrebujejo dodatno pozornost, pomoč in skrb, med drugim z invalidi;
* *Zakon o socialnem varstvu (ZSV)*, ki določa, da so organi, zavodi in druge organizacije, ki pri svojem delu ugotovijo ogroženost otroka, mladoletnika ali osebe, ki ji je odvzeta poslovna sposobnost, dolžni o tem obvestiti CSD.
1. Nasilje nad starejšimi in invalidi obravnava več resolucij o nacionalnih programih, kot so Resolucija o nacionalnem programu socialnega varstva za obdobje 2022–2030, Strategija dolgožive družbe in Resolucija o nacionalnem programu preprečevanja nasilja v družini in nasilja nad ženskami (ReNPPND24–29). Oblikovani so protokoli za ravnanje v primeru nasilja v institucijah oziroma socialnovarstvenih zavodih.
2. V letu 2023 je bila izvedena serija posvetov o nasilju nad starejšimi s ključnimi deležniki, s ciljem pregleda stanja in priprave predlogov za izboljšanje sistemskih podlag ter medsektorskega sodelovanja za ukrepanje na področju nasilja nad starejšimi, tudi nad starejšimi invalidi. Ugotovitve so pokazale, da je institucionalni okvir za preprečevanje nasilja in pomoči žrtvam nasilja v RS relativno dobro urejen, ni pa na voljo dovolj podatkov o problematiki nasilja. Izvesti je treba poglobljeno raziskavo o razsežnosti nasilja nad starejšimi, tudi nad starejšimi invalidnimi osebami, in urediti sistematično zbiranje podatkov.
3. RS z javnimi razpisi sofinancira socialnovarstvene programe, to je programe preprečevanja nasilja, programe za pomoč žrtvam nasilja in programe za delo s povzročitelji nasilja. Tako financira programe kriznih centrov, materinskih domov, varnih hiš in zatočišč, informacijske in svetovalne programe, ki so namenjeni celostni obravnavi žrtev nasilja, tudi invalidov. Glej tudi odstavek 15, točka (b).
4. RS načrtuje zagotovitev zadostnih in ustreznih namestitev, ki bodo ustrezale potrebam kriznega nameščanja tudi invalidov in ki morajo biti dostopne 24 ur dnevno in omogočati hiter umik v varno in prilagojeno okolje.
5. Kazenska zakonodaja za obteževalno okoliščino pri določanju višine kazni za katero koli kaznivo dejanje šteje motiv storilca, ki je povezan z invalidnostjo žrtve. Kot posebno kaznivo dejanje je opredeljeno tudi spodbujanje ali razpihovanje sovraštva, nasilja ali nestrpnosti, ki temelji na invalidnosti, če je dejanje storjeno na način, ki lahko ogrozi ali moti javni red in mir, ali z uporabo grožnje, zmerjanja ali žalitev.
6. Posebna pozornost je namenjena različnim usposabljanjem zaposlenih v zavodih za prestajanje kazni in prevzgojnih domovih o preprečevanju vseh oblik nasilja. V zavodih za prestajanje kazni in prevzgojnih domovih kontinuirano poteka tudi obravnava povzročiteljev nasilja, z vključevanjem obsojenih oseb in mladoletnikov v programe urjenj socialnih veščin. Za strokovne delavce, ki izvajajo program obravnave nasilja, je omogočena skupinska supervizija.
7. Aktivnosti na področju boja zoper trgovino z ljudmi se kontinuirano pripravljajo in izvajajo na podlagi dvoletnih akcijskih načrtov, ki jih potrdi Vlada RS in so temelj delovanja tako na področju preprečevanja trgovanja in pregona kaznivih dejanj kot na področju pomoči žrtvam trgovine z ljudmi. Aktualni akcijski načrt za boj proti trgovini z ljudmi velja za obdobje 2023–2024.
8. Glej tudi odstavek 4, točki (a) in (c).

###  Odstavek 15, točka (b)

1. ZPND varuje najranljivejše družbene skupine in namenja posebno pozornost obravnavi invalidov in oseb, ki zaradi osebnih okoliščin niso sposobne skrbeti zase. CSD nudi žrtvi storitve po ZSV, katerih cilj so odprava neposredne ogroženosti in skrb za žrtvino dolgoročno varnost, odprava vzrokov oziroma okoliščin, v katerih prihaja do nasilja, reševanje žrtvinih socialnih in materialnih pogojev bivanja. Žrtve nasilja v družini, ki imajo podano oceno ogroženosti, so upravičene do brezplačne pravne pomoči. RS je aprila 2024 sprejela ReNPPND24–29, ki predvideva številne ukrepe za večjo zaščito žrtev nasilja v družini in nad ženskami.
2. Sistem socialnega varstva v RS zagotavlja uporabnikom različne oblike pomoči. Osebe, ki se znajdejo v stiski, povezani z nasiljem, lahko poiščejo pomoč v okviru mreže javne službe socialnovarstvenih storitev. Te izvajajo javni socialnovarstveni zavodi in druge pravne in fizične osebe. Storitve dopolnjujejo javni in razvojni socialnovarstveni programi na področju preprečevanja nasilja (materinski domovi, varne hiše, zatočišča, krizni centri, informiranje in svetovanje, obravnave žrtev spolnega nasilja, obravnave povzročiteljev nasilja, telefonsko svetovanje, celostna obravnava žrtev nasilja nad invalidi, preventivni programi), za katere se je izkazalo, da se lahko hitro in učinkovito odzivajo na aktualne potrebe in izzive uporabnikov. V okviru teh programov RS sofinancira tudi varno hišo, ki je prostorsko in tehnično prilagojena gibalno oviranim invalidom.
3. Pomoč žrtvam trgovine z ljudmi se v RS zagotavlja na podlagi Zakona o ratifikaciji Konvencije Sveta Evrope o ukrepanju proti trgovini z ljudmi (MKUTL). RS financira programe pomoči, ki jih izvajajo nevladne organizacije, izbrane na javnem razpisu. Žrtve so upravičene do izplačila odškodnine (tabela 18).
4. Zakon o odškodnini žrtvam kaznivih dejanj (ZOZKD) žrtve, ki jim je bila v času storitve kaznivega dejanja priznana invalidnost, obravnava kot posebej ranljive. Za priznanje pravice do odškodnine (iz državnega proračuna) zaradi posledic nasilnih naklepnih dejanj jim ni treba vložiti premoženjskopravnega zahtevka v kazenskem postopku ali tožbe za odškodnino zoper storilca. V pripravi je predlog novele, ki bo med upravičence štel osebe, ki jim je status invalida priznan zaradi posledic kaznivega dejanja.

###  Odstavek 15, točka (c)

1. Policija na različne načine ozavešča javnost o vseh oblikah nasilja in spodbuja k prijavi. Pri načrtovanju in izvedbi usposabljanj policistov in kriminalistov sodelujejo strokovnjaki iz različnih institucij, policija pa sodeluje na okroglih mizah, posvetih in konferencah, ki jih organizirajo drugi.
2. VČP redno obiskuje izvajalce storitev, ki so namenjene oskrbi invalidov na podlagi nalog in pooblastil državnega preventivnega mehanizma (DPM). Obiski potekajo brez predhodne najave, njihov namen je redno preverjanje ravnanja z osebami, ki jim je bila odvzeta prostost, da bi se okrepilo njihovo varstvo pred nasiljem, izkoriščanjem in zlorabami. VČP na podlagi ugotovitev lahko predlaga priporočila ustreznim organom ter predloži predloge in pripombe k veljavnim ali predlaganim zakonom.
3. Nadzor nad izvajanjem storitev pri izvajalcih opravlja tudi socialna inšpekcija, ki preverja izpolnjevanje zakonskih predpisov in po potrebi odredi ukrepe za odpravo nepravilnosti.
4. Z namenom izboljšanja sistemskih podlag in institucionalne infrastrukture bo RS v prihodnje več pozornosti namenila medresorskemu in medinstitucionalnemu sodelovanju. Ustanovljeno bo posebno posvetovalno telo za pravice starejših, sestavljeno iz predstavnikov vladnih in nevladnih organizacij ter VČP.

###  Odstavek 16

1. RS ne obdeluje podatkov s področja kazenskega pregona na način, da bi to izkazovalo osebno okoliščino invalidnosti. Osebna okoliščina invalidnosti spada v koncept posebne vrste osebnih podatkov,[[8]](#footnote-8) namreč med zdravstvene podatke, in z vidika namena in sorazmernosti ne bi bilo mogoče utemeljiti posebne obdelave še tega osebnega podatka. V povezavi s tem je bilo iz sistemskega zakona s področja kazenskega procesnega prava ZKP na predlog VČP črtano dotedanje zbiranje podatka o narodni pripadnosti obdolžencev, saj zbiranja tega podatka ni bilo mogoče utemeljiti.

##  Varovanje osebne integritete (17. člen)

###  Odstavek 17

1. Državni zbor RS je v oktobru 2023 sprejel Zakon o spremembah in dopolnitvah Zakona o duševnem zdravju (ZDZdr), ki je uveljavil odločbo Ustavnega sodišča RS. Ukrepi se morajo izvesti najpozneje do 31. decembra 2026.

##  Samostojno življenje in vključenost v skupnost (19. člen)

###  Odstavek 18, točka (a)

1. V skladu s Skupnimi evropskimi smernicami za prehod iz institucionalne v skupnostno oskrbo in Smernicami ZN za deinstitucionalizacijo je RS sprejela več zakonodajnih zavez, ki so pravna podlaga za deinstitucionalizacijo. V skladu z Ustavo RS so vsakomur zagotovljene enake človekove pravice in temeljne svoboščine. ZIMI določa, da imajo invalidi pravico, da si sami izbirajo prebivališče in odločijo, kje in s kom bodo živeli.
2. Naslednji cilj deinstitucionalizacije, ki v RS poteka več desetletij, je stanovalcem omogočiti samostojno življenje s podporo v skupnosti, ki bo nudila možnost neodvisnega življenja in polno vključenost v skupnost.
3. RS je sprejela Strategijo RS za deinstitucionalizacijo v socialnem varstvu za obdobje 2024–2034, katere cilj je preoblikovanje institucij v javno in neprofitno mrežo skupnostnih služb, kar bo prispevalo k preprečevanju institucionalizacije. To bo doseženo:
* s postopnim preseljevanjem uporabnikov iz institucij; za vsako institucijo bo pripravljen načrt preobrazbe, za uporabnike pa individualni osebni načrti;
* z razvojem in vzpostavljanjem novih storitev v skupnosti, vključno z multidisciplinarnimi timi, ki bodo v sodelovanju z lokalnimi skupnostmi pripravili lokalne akcijske načrte za vzpostavitev potrebne podpore v domačem okolju. Posebna pozornost bo namenjena storitvam podpore družini z invalidnim otrokom;
* z vzpostavljanjem novih institutov (specializirano rejništvo za invalidne otroke; družini podobne oblike oskrbe za tiste otroke, ki se ne morejo vrniti v matično družino);
* z vzpostavitvijo Centra za zagovorništvo za krepitev glasu uporabnikov, prehod od skrbništva k skupnemu odločanju;
* z usposabljanjem kadra in ozaveščanjem civilne družbe;
* z medresorskim sodelovanjem in sodelovanjem na lokalni ravni.
1. Z namenom uspešnega izvajanja strategije deinstitucionalizacije na državni in lokalni ravni je bila imenovana delovna skupina za pripravo in izvedbo posvetov s ključnimi deležniki. V delovni skupini sodelujejo predstavniki MSP, Inštituta RS za socialno varstvo, Fakultete za socialno delo, centrov za socialno delo in izvajalskih organizacij, ki izvajajo oskrbo oseb z motnjo v duševnem razvoju ali oseb z dolgotrajnimi težavami v duševnem zdravju in prihajajo iz vrst javnih zavodov in nevladnih organizacij. Člani so v delovni skupini sodelovali brez plačila. Izhodišča za pripravo strategije so bila v letu 2023 predstavljena na štirih posvetovanjih, namenjenih različnim deležnikom; na predstavitvene posvete so bili povabljeni tudi predstavniki organizacij, ki zastopajo invalide. Vsi ključni deležniki bodo aktivno vključeni v pripravo akcijskih načrtov z določitvijo konkretnih ciljev in nalog skupaj s časovnico in finančnim načrtom. V pripravo nacionalnega akcijskega načrta, ki zdaj poteka, je med drugim vključena tudi oseba z izkušnjo institucionalizacije v socialnem varstvu in vrnitve v skupnost. Pozneje bodo oblikovani tudi območni akcijski načrti (med katerimi bodo tudi območni načrti z načrtom preobrazbe zavodov), ki jih bodo pripravili multidisciplinarni timi s podporo Centra za deinstitucionalizacijo na Inštitutu RS za socialno varstvo, ki bo strokovno podpiral proces deinstitucionalizacije in koordiniral delo s tem povezanih deležnikov v socialnem varstvu v Sloveniji do leta 2028.

###  Odstavek 18, točka (b)

1. V okviru javnih razpisov za sofinanciranje socialnovarstvenih programov RS sofinancira programe, ki so namenjeni podpornemu bivanju invalidov, in programe, ki spodbujajo samostojno življenje invalidov. V letu 2023 je bilo sofinanciranih 14 programov v skupni vrednosti približno 0,67 mio evrov.
2. Po Zakonu o socialnem vključevanju invalidov (ZSVI) se od leta 2022 invalidom s pridobljenim statusom po tem zakonu zagotavljajo:
* usposabljanja za samostojno življenje;
* vseživljenjsko učenje;
* prebivanje s podporo: informiranje in usmerjanje pri urejanju osebnih zadev; svetovanje in podpora pri načrtovanju in izvedbi vsakodnevnih življenjskih opravil; družabništvo in spodbujanje k vključevanju v okolje ter širitvi socialne mreže; strokovna podpora pri izvajanju aktivnosti;
* ohranjanje socialne vključenosti starejših invalidov.
1. Storitve omogočajo večjo socialno vključenost invalidov v skupnost in se financirajo iz proračuna RS. V središče so postavljeni uporabnik, njegove potrebe in želje ter možnost, da lahko uveljavi svojo voljo.
2. Leta 2019 se je začela uporabljati ZOA, ki osebno asistenco določa kot pravico (tabela 19). Pogoj za pridobitev pravice do osebne asistence je želja po samostojnem življenju ali življenju v skupnem gospodinjstvu izven institucije, starost od 18 do 65 let, torej najaktivnejše življenjsko obdobje, in potreba po pomoči vsaj 30 ur tedensko. Najtežji invalidi lahko osebno asistenco koristijo 24 ur dnevno. Osebno asistenco izvajajo izvajalci osebne asistence kot nepridobitno dejavnost, financira se iz proračuna RS.
3. Uporabniki so z osebno asistenco pridobili pomoč pri vseh opravilih in dejavnostih, ki jih ne morejo izvajati sami zaradi vrste in stopnje invalidnosti, a jih vsakodnevno potrebujejo doma in izven doma. Tako lahko živijo neodvisno, aktivno in se enakopravno vključujejo v družbo. Uporabnik mora imeti nadzor nad izvajanjem osebne asistence, ki se izvaja na podlagi njegovih navodil. Je laična pomoč, uporabniki v največji meri uporabljajo storitve osebne asistence za pomoč pri temeljnih dnevnih opravilih ter pomoči v gospodinjstvu, spremstvu, v izobraževalnem procesu in na delovnem mestu, v družabnem življenju in kulturnem udejstvovanju.

###  Odstavek 18, točka (c)

1. Predlogi predpisov na stanovanjskem področju so v postopku sprejemanja dani v javno obravnavo, med katero lahko tudi invalidi in invalidske organizacije podajo svoje mnenje in pripombe. Pri zasnovi stanovanj, namenjenih invalidom, je treba upoštevati posebne arhitekturne in funkcionalne zahteve, med katere spadata tudi omogočanje vključevanja v širšo družbo in zagotavljanje ustrezne ravni oskrbe. Pri načrtovanju ukrepov je nujno sodelovanje invalidov in invalidskih organizacij in upoštevanje njihovih posebnih potreb.

###  Odstavek 18, točka (d)

1. SURS za potrebe raziskovanja Dolgotrajna oskrba in izračune prejemnikov dolgotrajne oskrbe redno letno prejema podatke o uporabnikih VDC, CUDV in ZUDV po petletnih starostnih skupinah in spolu. V RS v institucijah živi 4565 invalidov (tabeli 20a, 20b). Invalidi imajo poleg institucionalne oskrbe na voljo še druge možnosti podpore v skupnosti, ki jih uporablja približno 5642 oseb (tabela 21).
2. Glej tudi odstavek 18, točka (a).

###  Odstavek 18, točka (e)

1. Sredstva iz proračuna RS se namenjajo za spodbujanje življenja invalidov v skupnosti in ne za gradnjo objektov, ki bi ohranjali institucionalne oblike oskrbe (tabela 22). Iz sredstev EU je bila v letu 2023 realizirana poraba približno 4,5 mio evrov v okviru sofinanciranja projektov za nakup in vzpostavitev stanovanjskih enot, v katerih biva največ šest stanovalcev. V okviru izvedbe projekta je pet socialnovarstvenih zavodov kupilo in vzpostavilo 16 stanovanjskih enot, v katere so iz matičnih institucij preselili 86 stanovalcev. Omogočen je bil nakup 12 avtomobilov za lažje zagotavljanje mobilnosti in skupnostnih oblik podpore.

##  Osebna mobilnost (20. člen)

###  Odstavek 19

1. ZIMI določa možnost (so)financiranja tehničnih pripomočkov, prilagoditve vozila in psa pomočnika. Invalidi s senzornimi okvarami lahko, poleg sofinanciranja medicinskih pripomočkov, na upravni enoti uveljavljajo sofinanciranje drugih tehničnih pripomočkov, ki jih potrebujejo za premostitev komunikacijskih ovir za omogočanje samostojnega življenja (tabela 23). Listo tehničnih pripomočkov enkrat letno pregleda Svet za tehnične pripomočke (sestavljen iz predstavnikov strokovnih institucij in invalidskih organizacij), ki lahko predlaga spremembe. Upravičenec prejme vrednotnico, s katero nabavi pripomoček pri katerem koli dobavitelju v RS.
2. Podobno je urejeno (so)financiranje prilagoditve vozila, do katere so upravičeni gibalno ovirani invalidi vozniki ali sopotniki. Upravičenci uveljavljajo pravico na upravni enoti, tudi njim je izdana vrednotnica, s katero lahko izvedejo prilagoditev vozila pri katerem koli izvajalcu v RS. Mogoče prilagoditve so opredeljene z Listo prilagoditev vozila (tabela 24).
3. Tehnični pripomočki in prilagoditve vozila se financirajo v višini 85 oziroma 100 odstotkov ocenjene vrednosti iz proračuna RS (tabela 25).
4. Gibalno ovirani invalidi so upravičeni do financiranja šolanja psa pomočnika, če imajo ustrezne psihofizične lastnosti in primerne bivalne pogoje. Šolanje je v celoti financirano iz proračuna RS. Po končanem šolanju psa in uspešno opravljenem preizkusu, ki ga opravita upravičenec in pes pomočnik, upravičenec dobi psa pomočnika v last.
5. Zakon o spodbujanju digitalne vključenosti (ZSDV) vzpostavlja mehanizem za zagotavljanje dostopa do računalniške opreme. Med upravičenci do izposoje so tudi otroci s posebnimi potrebami in invalidi.
6. Izvedena sta bila dva raziskovalna projekta na področju tehničnih pripomočkov, naprav in rešitev (tabela 26).
7. Invalidi so upravičeni tudi do medicinskih pripomočkov (tabela 27, 28).

##  Svoboda izražanja in mnenja ter dostop do informacij (21. člen)

###  Odstavek 20, točka (a)

1. Julija 2019 so se predstavitvena spletna mesta vseh organov državne uprave preselila na enotno platformo GOV.SI,[[9]](#footnote-9) tako se je zagotovila sistemska ustreznost zahtevam dostopnosti. GOV.SI zagotavlja odzivno oblikovanje, prikaz vsebin za uporabnike podpornih tehnologij, navigacijo s tipkovnico, ustrezne barvne kontraste, predvidljivo delovanje spletišča ter opremljenost vseh neposrednih prenosov in posnetkov izjav za javnost po sejah vlade s tolmačenjem v slovenski znakovni jezik. Omogočeni so opremljanje videoposnetkov s podnapisi, opremljanje slik z nadomestnim besedilom in uporaba različnih ravni naslovov. Dostopnost mesta so testirale slepe osebe, na podlagi rezultatov se je izvedla optimizacija. Portal eUprava (<https://e-uprava.gov.si/>) ima opise postopkov v pretežni meri opremljene z videoposnetki s tolmačem slovenskega znakovnega jezika. Tudi eUprava je v proces načrtovanja prenove portala vključila slepe in gluhe uporabnike.
2. Za skrbnike in urednike spletnih GOV.SI se izvajajo usposabljanja iz dostopnosti s poudarkom na ozaveščanju in informiranju in o tem, kako je treba vnašati vsebine na spletno mesto, da bodo dostopne vsem uporabnikom, tudi invalidom.

###  Odstavek 20, točka (b)

1. Pravica do svobodne uporabe in razvoja slovenskega znakovnega jezika in jezika gluhoslepih je zapisana v Ustavi RS. RS je prva država na svetu, ki je v ustavo vključila jezik gluhoslepih. V pripravi je Zakon o uporabi jezika gluhoslepih.
2. Vse javne institucije morajo v svojih postopkih zagotoviti tolmača slovenskega znakovnega jezika in ga financirati iz lastnih sredstev.
3. Vlada je ustanovila Svet za slovenski znakovni jezik, ki skrbi za razvoj, uveljavljanje in enakopravnost slovenskega znakovnega jezika ter spremlja izobraževanje, usposabljanje in delo tolmačev za slovenski znakovni jezik in dinamiko pridobivanja certifikatov.
4. Po mnenju Zveze društev gluhih in naglušnih Slovenije in Zavoda Združenje tolmačev za slovenski znakovni jezik se certificira zadostno število tolmačev.
5. Za umestitev slovenskega znakovnega jezika (SZJ) v vzgojno-izobraževalni sistem potekajo aktivnosti, opredeljene z Akcijskim načrtom za obdobje 2021–2024; tako bodo posodobljeni vzgojno-izobraževalni programi z umestitvijo SZJ ter zagotovljeni pogoji in podpora za njihovo izvajanje. Vzporedno se izvajajo ukrepi za zagotavljanje pravice do komunikacije v jeziku gluhoslepih. Vzpostavljeni so mehanizmi za sistematično zbiranje podatkov o gluhih in naglušnih učencih in dijakih, uporabnikih SZJ. Na podlagi izkušenj iz tujine in priporočil je bila pripravljena analiza o vključenosti gluhih in naglušnih odraslih v programe osnovnošolskega in srednješolskega izobraževanja. Dve leti so se razvijali in preizkušali modeli učenja, poučevanja in tolmačenja SZJ in slovenskega jezika za gluhe, uporabnike SZJ, vzpostavljene so pravne podlage za umestitev pouka SZJ in jezika gluhoslepih v obvezno osnovnošolsko izobraževanje, za sistemizacijo delovnega mesta učitelja/vzgojitelja za komunikacijo v SZJ in v jeziku gluhoslepih ter možnosti, da tolmačenje SZJ in komunikacijo v jeziku gluhoslepih lahko zagotavlja zunanji izvajalec. Zavodi so v zadnjih dveh letih razvijali didaktična in učna gradiva, podprta s kretnjo v SZJ, namenjena učečim se in njihovim družinam. Razvita in izvedena so bila usposabljanja za strokovne delavce v vzgoji in izobraževanju. RS za obdobje do leta 2027 načrtuje izvedbo nekaterih ukrepov znotraj Evropske kohezijske politike, namenjenih razvoju javnoveljavnega izobraževalnega programa SZJ za odrasle, pripravi potrebnih programskih dokumentov za celovito umestitev SZJ v izobraževalni sistem, sistem pomoči otrokom in mladostnikom z gluhoslepoto in promociji učenja in poučevanja SZJ.
6. V veljavi je Resolucija o nacionalnem programu za jezikovno politiko 2021–2025 (ReNPJP21–25), ki vsebuje posebno poglavje o prilagojenih načinih sporazumevanja, s cilji: razvijanje in krepitev sporazumevalne zmožnosti slepih, slabovidnih, gluhoslepih in oseb s posebnimi motnjami, oseb z motnjami v duševnem razvoju in gibalno oviranih oseb ter zagotovitev okoliščin za učinkovito izvajanje jezikovne politike in zakonsko predvidene ureditve na teh področjih. Pomembno je, da se prilagojenim načinom sporazumevanja prizna enakovreden položaj, kot ga ima slovenščina. To pomeni tudi nujno ozaveščanje družbe o posebnostih sporazumevalnih potreb in načinov sporazumevanja invalidov, upoštevanje načela inkluzije pa lajša sporazumevanje med vsemi sporazumevajočimi se osebami. RS je sofinancirala več kulturnih projektov invalidov na področju slovenskega jezika (tabela 29).

###  Odstavek 20, točka (c)

1. Konec leta 2021 je bil sprejet Zakon o spremembah in dopolnitvah Zakona o avdiovizualnih medijskih storitvah (ZAvMS-B), s katerim se v slovenski pravni red prenaša Direktiva (EU) 2018/1808. ZAvMS-B, ki je začel veljati 12. januarja 2022, določa posebne zahteve na področju dostopnosti avdiovizualnih medijskih storitev za invalide.
2. RS je v sodelovanju z Radiotelevizijo Slovenije in Fakulteto za računalništvo in informatiko Univerze v Ljubljani v letu 2022 začela izvajati pilotni projekt Samodejno podnaslavljanje televizijskih programov za invalide, ki je uvrščen med kohezijske projekte za obdobje 2021–2027; sredstva za nadaljevanje, razvoj ter izvajanje so zagotovljena do leta 2028.

##  Spoštovanje doma in družine (23. člen)

###  Odstavek 21, točka (a)

1. Zakon o starševskem varstvu in družinskih prejemkih (ZDSP-1) določa, da se ob rojstvu otroka, ki potrebuje posebno nego in varstvo, starševski dopust podaljša za dodatnih 90 dni na podlagi mnenja zdravniške komisije.
2. Eden od staršev, ki varuje in neguje težje gibalno oviranega otroka ali otroka z zmerno, težjo ali težko motnjo v duševnem razvoju, lahko dela krajši delovni čas do osemnajstega leta starosti otroka, RS pa mu zagotavlja do polne delovne obveznosti plačilo prispevkov za socialno varnost od osnove, kot se izračuna za materinsko nadomestilo, vendar ne manj od sorazmernega dela plače.
3. Dodatek za nego otroka, ki potrebuje posebno nego in varstvo, je pravica, ki jo lahko uveljavlja eden od staršev ali druga oseba za otroka, ki potrebuje posebno nego in varstvo, do otrokovega 18. leta starosti, po 18. letu pa, če ima status učenca, dijaka, vajenca ali študenta, vendar najdlje do 26. leta starosti. Gre za mesečni prejemek 118,48 evra. Za otroke s težko motnjo v duševnem razvoju, težko gibalno ovirane otroke ali otroke z nekaterimi boleznimi pa znaša dodatek 236,97 evra.
4. Delno plačilo za izgubljeni dohodek je osebni prejemek, ki ga prejme eden od staršev ali druga oseba, kadar zapusti trg dela ali začne delati krajši delovni čas zaradi nege in varstva otroka s težko motnjo v duševnem razvoju, težko gibalno oviranega otroka ali otroka z določeno boleznijo. Eden od staršev v tem primeru prejema nadomestilo plače v višini 1,2-kratnika bruto minimalne plače (tabela 30).

###  Odstavek 21, točka (b)

1. Slovenski pravni red razlikuje med poslovno sposobnostjo, oporočno sposobnostjo in sposobnostjo za sklenitev zakonske zveze (tako imenovano ženitno sposobnostjo). Ženitno sposobnost ureja DZ, ki določa, da mora biti za to sposobnost poleg objektivnega pogoja (polnoletnost), izpolnjen tudi subjektivni pogoj (razsodnost). Pri sposobnosti izjaviti voljo za sklenitev zakonske zveze ne velja domneva, da je nesposoben izjaviti voljo za sklenitev zakonske zveze tisti, ki je bil postavljen pod skrbništvo.
2. DZ določa, da imajo starši pred vsemi drugimi pravico in obveznost varovati pravice in koristi svojega otroka, zato država izvede ukrepe za varstvo pravic in koristi otroka le takrat, ko starši te pravice in obveznosti ne uresničujejo ali je ne uresničujejo v korist otroka. Sodišče lahko izreče ukrep za varstvo pravic in koristi otroka, če ugotovi, da je otrok ogrožen. Pri izbiri ukrepa je sodišče dolžno upoštevati načelo najmilejšega ukrepa. Psihosocialne motnje in/ali motnje v duševnem razvoju same po sebi niso razlog za poseg v starševsko skrb.

##  Izobraževanje (24. člen)

###  Odstavka 22, točki (a) in (b)

1. V RS zakoni na področju vzgoje in izobraževanja otrok s posebnimi potrebami vzpostavljajo pogoje in zagotavljajo za vsakega otroka njemu ustrezen vzgojno-izobraževalni program, ki mu omogoča razvijanje potencialov glede na sposobnosti, primanjkljaje in motnje. Večina otrok obiskuje večinske vrtce in šole. V specialnih zavodih so le otroci s kompleksnejšimi težavami, ki potrebujejo tudi zdravstveno oskrbo, tako jim je na enem mestu lahko zagotovljena celostna obravnava. Spodbuja se prehajanje v redne oddelke, zavodi ustanavljajo oddelke v prostorih rednih šol. V okviru posebnega programa vzgoje in izobraževanja imajo otroci z izrazitejšimi motnjami v duševnem razvoju možnost neprekinjenega izobraževanja do 26. leta, med katerim jim je omogočeno vključevanje v izbirne vsebine, v katerih lahko razvijajo znanja, spretnosti in veščine v okviru njihovih zmožnosti.
2. Na področju zgodnje pomoči otrokom s posebnimi potrebami multidisciplinarni tim pripravi individualni načrt pomoči družini. Pomoč je otrokom nudena v vrtcih. Vzgojitelji za zgodnjo obravnavo obravnavajo tudi otroke z rizičnimi dejavniki. Posodobljeni so bili normativi in standardi, ki omogočajo izvajanje pomoči. V prilagojenih programih (do največ šest otrok v oddelku, za otroke z avtizmom največ štirje) se omogoča bolj celostna in individualna obravnava. RS spodbuja oblikovanje takšnih oddelkov čim bližje domu v rednih vrtcih s sofinanciranjem razlik v ceni, staršem se iz proračuna krijejo stroški prevoza. Po podatkih iz leta 2023 je med vsemi vključenimi otroki v vrtec približno 5 odstotkov takih s posebnimi potrebami. V šolskem letu 2022/23 je bilo v celotni populaciji šoloobveznih otrok 9 odstotkov takih s posebnimi potrebami.
3. Od leta 2020 velja nov Zakon o obravnavi otrok in mladostnikov s čustvenimi in vedenjskimi težavami ter motnjami v vzgoji in izobraževanju (ZOOMTVI), ki za otroke, ki so nameščeni v strokovnih centrih, omogoča več različnih vrst skupin čim bližje domu. V ta namen se zagotavljajo manjše družinske enote izven institucij. Strokovni centri staršem, vrtcem in šolam omogočajo svetovanje in pomoč v obliki obravnav mobilnih timov. Pripravljeni so bili protokoli sodelovanja med vrtcem in šolo ter mobilnim timom in protokol sodelovanja strokovnih centrov s centri za duševno zdravje.
4. Pripravljen je Nacionalni program vzgoje in izobraževanja za obdobje 2023–2033, ki opredeljuje smer razvojnega načrtovanja vzgojno izobraževalne politike, vključno z ukrepi inkluzivne naravnanosti.
5. V okviru vzgojno-izobraževalnega procesa si RS prizadeva za razvijanje vključujočega, varnega in spodbudnega učnega okolja. V ta namen je bilo izvedenih več raziskovalnih in izvedbenih projektov, analiz, usposabljanj in prenovljenih izobraževalnih programov (tabela 31).
6. V letu 2022 je bil sprejet prenovljen Posebni program vzgoje in izobraževanja za otroke z zmerno, težjo in težko motnjo v duševnem razvoju. Največja dodana vrednost so fleksibilnost programa, možnosti prehajanja in formativno spremljanje, ki učencem omogoča boljši individualni napredek. Dodana so tudi izvedbena priporočila za socialnovarstvene zavode.
7. Resolucija o nacionalnem programu visokega šolstva do 2030 (ReNPVŠ30) že v uvodu poudarja, da bodo slovensko visoko šolstvo med drugim oblikovali enakost in nediskriminatornost, dostojanstvo, pravičnost in vključevalnost. V Akcijskem načrtu uresničevanja ReNPVŠ30 v obdobju 2022–2024 je vključujoče visoko šolstvo pomemben prečen tematski sklop. Inkluzija/vključenost je ključni koncept, ki omogoča optimalne izobraževalne dosežke posameznikov na vseh ravneh izobraževalnega sistema.
8. Zakon o visokem šolstvu (ZViS) opredeljuje študente s posebnimi potrebami (tabela 32), ki so upravičeni do ugodnejše obravnave v izbirnem postopku v primeru omejitve vpisa, prilagoditve izvajanja študijskih programov in dodatne strokovne pomoči pri študiju, pri čemer lahko napredujejo in dokončajo študij v daljšem času. Pravilnik o razpisu za vpis in izvedbi vpisa v visokem šolstvu določa, da se na seznam naknadno sprejetih kandidatov uvrstijo tudi kandidati s posebnimi potrebami, ki so si ta status pridobili v prijavno-sprejemnem postopku, se v rednem izbirnem postopku niso nikamor uvrstili, izpolnjujejo pogoje za vpis v študijski program in dosežejo najmanj 90 odstotkov minimuma točk, potrebnih za uvrstitev.
9. V pripravi je Pravilnik o postopkih in načinu izvrševanja pravic študentov s posebnimi potrebami in študentov s posebnim statusom v visokem šolstvu, ki ureja status študenta s posebnim statusom in status študenta s posebnimi potrebami ter pravice in obveznosti, ki iz teh statusov izhajajo. Določbe se bodo uporabljale za študente visokošolskih zavodov za vse stopnje študija ne glede na način izvajanja študija.
10. Glej tudi odstavek 22, točka (c).

###  Odstavek 22, točka (c)

1. Izvedenih je bilo več analiz, študij in nalog s področja izobraževanja (tabela 33).
2. Kot odgovor na opravljene analize se je leta 2022 pripravil Program s prilagojenim izvajanjem in dodatno strokovno pomočjo (DSP) s smernicami za pripravo individualiziranih programov (IP). Oblikovane so bile Smernice za načrtovanje individualiziranega programa, ki so strokovnim delavcem vodilo pri kakovostnejšem načrtovanju IP, njihovem udejanjanju pri delu z otroki s posebnimi potrebami, posledično pa prispevajo k učinkovitosti dodatne strokovne pomoči.
3. Zavod RS za šolstvo (ZRSŠ) opravlja prenovo Navodil za prilagojeno izvajanje z dodatno strokovno pomočjo. Potrebna je priprava navodil za izvajanje dodatne strokovne pomoči v drugih programih. Na področju dela z otroki s posebnimi potrebami se v prihodnje načrtujejo nekatere nujne spremembe, predvsem pri kontinuumu pomoči, učni pomoči, uvedbi asistentov in vzpostavljanju strokovnih centrov. V okviru prenove učnih načrtov, financiranih iz Načrta za okrevanje in odpornost (NOO), bodo do leta 2025 posodobljene specialnopedagoške dejavnosti za prilagojene programe z enakovrednim izobrazbenim standardom.
4. V okviru črpanja evropskih sredstev se pripravlja več ukrepov (tabela 34).
5. V pristojnosti visokošolskih zavodov so dodatna določila glede študentov s posebnimi potrebami, ki so urejena v statutih zavodov ali pravilnikih o študentih s posebnimi potrebami in posebnimi statusi. Študentom s posebnimi potrebami so omogočene ustrezne prilagoditve študijskega procesa in študijskega okolja, ki zagotavljajo splošne pravice in enakopravno sodelovanje v postopkih ter dostopnost do informacij. Na nekaterih visokošolskih zavodih, ki imajo vzpostavljene karierne centre, posebno pozornost namenjajo vključevanju študentov s posebnimi potrebami v študijski proces in na trg dela, pri tem pa se povezujejo z drugimi strokovnimi službami, komisijami in strokovnjaki iz okolja. Pravilnik o subvencioniranju bivanja študentov določa, da se lahko subvencija izjemoma dodeli tudi študentu, če živi v posebno težkih socialnih ali zdravstvenih razmerah. Subvencija se dodeljuje tudi za spremljevalca študenta invalida, če je ta do njega upravičen.

###  Odstavek 22, točka (d)

1. Prevoze otrok s posebnimi potrebami ureja Pravilnik o organizaciji in povračilu prevoznih stroškov za prevoze otrok in mladostnikov s posebnimi potrebami. Pravica do brezplačnega prevoza predšolskih otrok s posebnimi potrebami, ki so vključeni v prilagojene programe, se praviloma zagotavlja v okviru organiziranih prevozov. Če tega ni mogoče zagotoviti, se staršem povrne strošek prevoza iz proračuna RS. Otroci s posebnimi potrebami imajo pravico do brezplačnega prevoza, če je njihovo prebivališče od šole oddaljeno več kot štiri kilometre oziroma če je tako določeno v odločbi o usmeritvi. O načinu prevoza se šola dogovori s starši in lokalno skupnostjo. Učenci s posebnimi potrebami ali otroci in mladostniki s čustvenimi in vedenjskimi motnjami, ki so v oskrbi v strokovnih centrih, so upravičeni do ene mesečne vozovnice za javni prevoz, financirane iz proračuna RS. Učenci s posebnimi potrebami, ki so med tednom nastanjeni v domovih za učence, so upravičeni do brezplačnega prevoza ob pouka prostih dnevih.
2. Do subvencioniranega prevoza so upravičeni dijaki in študenti, ki imajo prebivališče najmanj dva kilometra oddaljeno od kraja izobraževanja. Izjema so dijaki s težjo ali težko gibalno oviranostjo, ki imajo pravico do brezplačnega prilagojenega prevoza, če ne morejo uporabljati javnega prevoza. Prevoz je financiran iz proračuna RS.
3. Glej tudi odstavek 7, točka (c).

###  Odstavek 22, točka (e)

1. Po Uredbi o določitvi kvote za zaposlovanje invalidov je določena 3-odstotna kvota zaposlenih invalidov v dejavnosti izobraževanja.
2. V šolskem letu 2023/24 bilo razpisanih 177 programov usposabljanj za vsebine s področij individualizacija in diferenciacija, integrirani pouk, dodatna strokovna pomoč, učne težave, delo z otroki in učenci s posebnimi potrebami, psihosocialna pomoč, coaching, supervizija, intervizija, mediacija, sodelovanje in komuniciranje, socialno čustvene veščine, transformativno učenje.
3. Izveden je bil javni razpis Inovativne in prožne oblike poučevanja in učenja (tabela 35).
4. Z vidika usposabljanja učiteljev je bilo izvedenih več usposabljanj (tabela 36).
5. V okviru aktivnosti Oblikovanje gradiva o didaktiki iz vseh študijskih področij in priprava usposabljanj visokošolskih učiteljev in strokovnih sodelavcev je nastala monografija Specialnopedagoški vidiki inovativnih pristopov k učenju in poučevanju študentov s posebnimi potrebami v visokošolskem prostoru.

##  Zdravje (25. člen)

###  Odstavek 23, točka (a)

1. ZIMI določa, da imajo invalidi pravico do zdravstvenih storitev brez diskriminacije zaradi invalidnosti.
2. Glede fizične dostopnosti zdravstvenih domov glej tabelo 10.
3. Invalidi nimajo nobenih omejitev pri vključevanju v paliativno oskrbo. Vpeljava mobilne paliativne dejavnosti omogoča obiskovanje bolnikov v domačem okolju, kar zmanjša obremenitve glede prevoza. Paliativna dejavnost je pravica iz zavarovanja, brez dodatnih stroškov za uporabnika. V RS sta zagotovljeni osnovna paliativna dejavnost na vseh ravneh zdravstvenega varstva in specialistična paliativna dejavnost na oddelkih v sekundarnih in terciarnih bolnišnicah oziroma kot specialistična mobilna paliativna dejavnost.
4. V letu 2023 je bil sprejet Zakon o dolgotrajni oskrbi (ZDOsk-1), ki krepi storitve dolgotrajne oskrbe in podpore na domu in v skupnosti, kar bo invalidom omogočalo, da čim dlje ostajajo v svojem domačem okolju oziroma svobodno izbirajo kraj bivanja. ZDOsk-1 uvaja dodatne pravice in izboljšuje obstoječi položaj uporabnikov dolgotrajne oskrbe tako z vidika obsega pravic kot tudi z vidika financiranja storitev iz javnih sredstev.

###  Odstavek 23, točka (b)

1. Za varovanje spolnega in reproduktivnega zdravja žensk in deklet v RS skrbijo specialisti ginekologije in porodništva s timi, ki delujejo kot izbrani zdravniki na primarni ravni zdravstvenega varstva in so dostopni brez napotitve. Na voljo je 14 bolnišnic z ginekološko porodniškimi oddelki, od tega dva terciarna centra, ki vključujeta enoto za intenzivno zdravljenje novorojenčkov. Za invalidne ženske se za zagotovitev dostopa do storitev izvaja več aktivnosti (tabela 37).
2. Zveza Sožitje – zveza društev za pomoč osebam z motnjami v duševnem razvoju Slovenije je izdala več publikacij na temo reproduktivnega zdravja v lahkem branju (tabela 38).

###  Odstavek 23, točka (c)

1. MZ po poizvedbi pri organizacijah, ki zastopajo otroke s posebnimi potrebami, ni seznanjeno z večjim nezadovoljstvom na področju zagotavljanja zobozdravstvene oskrbe. MZ se zaveda, da je na področju javnega zobozdravstvenega varstva nastal primanjkljaj zobozdravnikov, zato se je povečalo število vpisnih mest na študijska programa dentalne medicine in so se skrajšali postopki pridobivanja poklicnih kvalifikacij za zobozdravnike iz tujine. Podatki kažejo, da se je število zobozdravnikov povečalo. MZ se zavezuje, da bo v dialogu s pristojnimi deležniki celovito začelo reševati problematiko zobozdravstvene obravnave otrok s posebnimi potrebami.

###  Odstavek 23, točka (d)

1. Sprejetih je več ukrepov za reševanje pomanjkanja osebja na področju zdravstvenega varstva, predvsem ukrepi za izboljšanje pogojev za delo na primarni ravni zdravstvene dejavnosti, posebej na področju družinske medicine. Rešitve bodo administrativno razbremenile zdravstvene time, izboljšale digitalizacijo področja, prerazporedile določene naloge zdravnika na druge strokovnjake, razbremenile sočasno delo ob hkratni spremembi mreže nujne medicinske pomoči, spodbudile dodatno delo in podobno. Izboljšanje pogojev spodbuja mlade zdravnike k izbiri specializacije iz družinske medicine.
2. Uvedenih je bilo več finančnih spodbud (tabela 39). Ukrepi so skupaj s številom razpisanih mest za specializacijo iz družinske medicine v letih 2022 in 2023 prinesli večje število prijav na specializacijo iz družinske medicine (tabela 40).
3. Ureja se področje zaposlovanja zdravstvenih delavcev iz tujine. V zaključni fazi priprave je Zakon o priznavanju poklicnih kvalifikacij v zdravstvu, s katerim se bodo postopki priznanja kvalifikacij poenotili, olajšali in skrajšali. Pripravlja se projekt za razvoj in pilotno vzpostavitev verificiranega usposabljanja za poklic bolničar – negovalec, s katerim bo usposobljen nov kader za delo v zdravstvu in dolgotrajni oskrbi.

###  Odstavek 23, točka (e)

1. V predlogu Zakona o interventnih ukrepih za zagotovitev zadostnih zmogljivosti za stabilno delovanje zdravstvenega sistema je varstvo invalidov posebej poudarjeno kot posebej varovana kategorija (ogrožena skupina prebivalstva), ki ji je treba tudi med morebitno stavko v zdravstvu zagotoviti vse zdravstvene storitve. Te bodo spadale v minimum delovnega procesa (vse zdravstvene storitve, predpisovanje zdravil in medicinskih pripomočkov, izdaja strokovnih mnenj oziroma izvida po opravljeni obravnavi).
2. Pri MZ je bila v decembru 2023 imenovana medresorska delovna skupina za spremembo ZDZdr, v kateri neposredno sodelujejo tudi predstavniki nevladnih organizacij in osebe s težavami v duševnem zdravju.

##  Habilitacija in rehabilitacija (26. člen)

###  Odstavek 24

1. Najpomembnejša pravica iz invalidskega zavarovanja je pravica do poklicne rehabilitacije, ki je postala temeljna pravica in obveznost delovnega invalida. Poklicna rehabilitacija je celostni proces, v katerem se zavarovanec ali zavarovanka strokovno, fizično in psihosocialno usposobi za drug poklic ali delo tako, da se lahko premesti na drugo delovno mesto oziroma zaposli oziroma znova vključi v delovno okolje. Pravico do poklicne rehabilitacije lahko pridobi zavarovanec II. ali III. kategorije invalidnosti. Čeprav ima poklicna rehabilitacija poseben pomen, saj ji je zaradi zagotavljanja in varovanja zaposlitve delovnih invalidov ter njihove socialne vključenosti namenjena osrednja vloga, v praksi še ni zaživela kot temeljna pravica iz invalidskega zavarovanja. V izhodiščih za pripravo sprememb na področju invalidskega zavarovanja je določeno, da mora poklicna rehabilitacija postati temeljna pravica, pri čemer je treba vzporedno prilagajati tudi sistem zdravstvenega zavarovanja ter varnosti in zdravja pri delu ter druge sisteme, povezane z invalidskim zavarovanjem. Nove pravice iz invalidskega zavarovanja morajo izhajati iz nove opredelitve invalidnosti ter biti znova odmerjene v višini, ki bo zagotavljala ustrezno raven socialne varnosti.
2. Posebej invalide in druge osebe s trajnimi posledicami telesne ali duševne okvare ali bolezni in zato z bistveno manjšimi možnostmi za zaposlitev ali ohranitev zaposlitve Zavod RS za zaposlovanje (ZRSZ) napotuje na storitve zaposlitvene rehabilitacije (tabela 41), ki jih opredeljuje ZZRZI. Storitve opravljajo izvajalci zaposlitvene rehabilitacije v okviru mreže izvajalcev. Letni normativ, ki je vsako leto presežen, je vključitev 1980 oseb z namenom, da se usposobijo za ustrezno delo, se zaposlijo, zaposlitev obdržijo ali spremenijo svojo poklicno kariero.
3. Obnovitveno rehabilitacijo zagotavljajo organizatorji skupinske obnovitvene rehabilitacije, ki poteka letno in v povprečju zajema 14–17 dni (tabela 42).

##  Delo in zaposlovanje (27. člen)

###  Odstavek 25, točka (a)

1. V tabeli 43 so navedeni podatki o številu brezposelnih invalidov v juniju 2024.
2. Invalidi so ena od prednostnih skupin pri vključevanju brezposelnih oseb v programe ukrepov aktivne politike zaposlovanja (APZ) za povečanje njihovih zaposlitvenih možnosti na odprtem trgu dela. Veljavne Smernice za izvajanje aktivne politike zaposlovanja za obdobje 2021–2025[[10]](#footnote-10) to ciljno skupino uvrščajo v sklop ranljive skupine dolgotrajno brezposelnih oseb.
3. V strukturi vseh registriranih brezposelnih oseb in udeleženih brezposelnih oseb v APZ zavzemajo relativno stalen delež, v zadnjem obdobju je delež večji, ker je število brezposelnih oseb rekordno nizko (tabela 44). Invalidi se glede na njihove individualne potrebe lahko vključujejo v katerega koli od APZ programov, njihova udeležba je opaznejša v programih, ki so namenjeni dolgotrajno brezposelnim, na primer v programu javnih del, v katerem je okvirno četrtina vseh udeležencev invalidov. Invalidi se vidneje vključujejo na trg dela s pomočjo različnih subvencijskih shem za zaposlitev; v obdobju 2018–2021 je bilo približno 7 odstotkov subvencij podeljenih za direktno zaposlitev invalidov.
4. Brezposelnim invalidom so na voljo vse javne storitve države za trg dela, ki jih izvaja ZRSZ, od storitev vseživljenjske karierne orientacije do storitve posredovanja zaposlitve. Na voljo so storitve informiranja o trgu dela in načrtovanja kariere, učenja veščin vodenja kariere in poglobljenega kariernega svetovanja. ZRSZ prek pisarn za delodajalce posebno pozornost namenja podpori zaposlovanja ranljivih brezposelnih oseb. Pisarne delujejo predvsem z ozaveščanjem delodajalcev o zaposlovanju ranljivih brezposelnih ter spremljanju in podpori brezposelne osebe pri prijavljanju na prosto delovno mesto in pozneje s podporo novozaposlenemu po zaposlitvi (post-placement). Te aktivnosti so pomemben podporni steber za hitrejši prehod iz brezposelnosti na trg dela ter za stabilnejše in trajnejše zaposlitve.
5. Poudarjamo, da RS v sklopu APZ ne organizira zaščitenih delavnic v obliki, ki bi pomenile tako imenovani »sheltered employment«, kot ga običajno pozna mednarodno okolje s pretežno dobrodelnim namenom in manj kot polnovredno zaposlitev z upoštevanjem načela enakosti. Vsi programi APZ so oblikovani s ciljem zaposlitve na odprtem trgu dela, ki omogoča pokritje vseh ekonomskih potreb, vključno s plačo.
6. ZRSZ izvaja program učnih delavnic, katerega izvajalci so socialna podjetja, invalidska podjetja ali zaposlitveni centri. Omogočeno je praktično usposabljanje, ki traja 3–6 mesecev in ga vodita mentor v podjetju in zunanji mentor. Po zaključenem usposabljanju je mogoča kombinacija s 6- ali 12-mesečno subvencijo za zaposlitev, ki jo lahko pridobijo tudi druga podjetja. V taka usposabljanja je bilo v letu 2022 vključenih 19,1 odstotka invalidov, v povezanih subvencijah pa 20 odstotkov.
7. Za storitve zaposlitvene rehabilitacije, ki je prepoznana kot ključna storitev za zaposlovanje invalidov, glej odgovor 24.
8. ZZRZI je bistveno povečal zaposlenost in zaposljivost invalidov. Kvotni sistem je zavezal delodajalce, ki zaposlujejo najmanj 20 oseb, da zaposlujejo ustrezno število invalidov. Delež zaposlenih invalidov ne more biti manjši od 2 odstotkov in ne večji od 6 odstotkov in je odvisen od dejavnosti delodajalca.
9. Delodajalci lahko izpolnjujejo kvoto tako, da:
* zaposlujejo predpisano število invalidov;
* plačajo prispevek za vzpodbujanje zaposlovanja invalidov;
* imajo sklenjeno pogodbo o poslovnem sodelovanju z invalidskim podjetjem ali zaposlitvenim centrom kot nadomestno izpolnitev kvote.
1. Spodbujanje zaposlovanja se izvaja z različnimi projekti (tabela 45).
2. Po ZZRZI ima RS dve posebni obliki delodajalcev, ki zagotavljajo delovna mesta za najtežje zaposljive invalide, to so invalidska podjetja in zaposlitveni centri. Invalidska podjetja in zaposlitveni centri so upravičeni do vzpodbud za zaposlovanje invalidov (državne pomoči), s pomočjo katerih delodajalci razvijajo in ohranjajo delovna mesta invalidov, ki so prilagojena njihovim delovnim zmožnostim in potrebam. Poudarjamo, da imajo pri obeh vrstah delodajalcev invalidi sklenjene pogodbe o zaposlitvi v skladu z ZDR-1 in posledično vse pravice in obveznosti, ki iz delovnega razmerja izhajajo.
3. Invalidom, za katere se ugotovi, da so začasno nezaposljivi, so namenjeni programi socialne vključenosti s ciljem ohranjanja in spodbujanja socialne vključenosti invalidov ter ohranjanja delovnih sposobnosti. Invalidi, ki zaradi invalidnosti niso zmožni opravljati pridobitnega dela, se lahko vključijo v varstveno-delovne centre (sheltered workshops), kjer so za svoje delo nagrajeni z mesečnimi nagradami, nižjimi od predpisane minimalne plače.
4. V pripravi sta (desetletna) Strategija razvoja socialne ekonomije ter izvedbeni dokument strategije – program ukrepov. Svet za socialno ekonomijo je zavezan v strategijo vključiti spodbude za tista socialna podjetja, ki zaposlujejo invalide ali druge predstavnike ranljivih ciljnih skupin na trgu dela oziroma načine usposabljanja oseb, ki so odgovorne za delo z njimi. Pri pripravi strategije sodelujejo predstavniki reprezentativnih organizacij, invalidskih podjetij in zaposlitvenih centrov.

###  Odstavek 25, točka (b)

1. Za spodbujanje zaposlovanja invalidov in ohranjanje delovnih mest so v RS zakonsko predpisane finančne vzpodbude. O njih odloča Javni štipendijski, razvojni, invalidski in preživninski sklad RS (JŠRIPS), ki redno mesečno spremlja izvajanje kvotnega sistema zaposlovanja invalidov. H kvotnemu sistemu so zavezani vsi delodajalci (javni in zasebni sektor, gospodarstvo in negospodarstvo), upoštevaje registrirano dejavnost po Standardni klasifikaciji dejavnosti. Glej tudi odstavek 25, točka (a).
2. Vzpodbude za zaposlovanje so:
* oprostitev plačila prispevkov za pokojninsko in invalidsko zavarovanje zaposlenih invalidov za delodajalce, ki zaposlujejo invalide nad predpisano kvoto, vključno z delodajalci, ki zaposlujejo manj kot 20 delavcev, in za samozaposlene invalide;
* nagrade za preseganje kvote ob pogojih iz prejšnje alineje;
* subvencije plač invalidom na zaščitenih delovnih mestih, v podporni zaposlitvi ali v invalidskem podjetju, ki dosegajo nižje delovne rezultate zaradi invalidnosti;
* plačilo stroškov prilagoditve delovnih mest in sredstev za delo invalidov;
* plačilo stroškov storitev v podpornem zaposlovanju v običajnem delovnem okolju.

###  Odstavek 25, točka (c)

1. ZDR-1 ureja prepoved diskriminacije na področju delovnih razmerij in določa, da mora delodajalec kandidatu pri zaposlovanju ali delavcu v času trajanja delovnega razmerja in v zvezi s prenehanjem pogodbe o zaposlitvi zagotavljati enako obravnavo ne glede na osebne okoliščine, tudi invalidnost in spol. Enako obravnavo mora delodajalec zagotavljati kandidatu oziroma delavcu zlasti pri zaposlovanju, napredovanju, usposabljanju, izobraževanju, prekvalifikaciji, plačah in drugih prejemkih iz delovnega razmerja, odsotnostih z dela, delovnih razmerah, delovnem času in odpovedi pogodbe o zaposlitvi. ZDR-1 v okviru prekrškovnih določb določa sankcije za kršitev prepovedi diskriminacije, hkrati pa posebej ureja odškodninsko odgovornost delodajalca v primeru kršitve prepovedi diskriminacije.
2. ZDR-1 izrecno obravnava posebno varstvo invalidov, in sicer delodajalec zagotavlja varstvo invalidov pri zaposlovanju, usposabljanju ali preusposabljanju.
3. Delavcu, pri katerem je ugotovljena preostala delovna zmožnost, mora delodajalec zagotoviti:
* opravljanje drugega dela, ustreznega njegovi preostali delovni zmožnosti,
* opravljanje dela s krajšim delovnim časom glede na preostalo delovno zmožnost,
* poklicno rehabilitacijo,
* nadomestilo plače.
1. Zakon o varnosti in zdravju pri delu (ZVZD-1) zavezuje delodajalce, da zagotavljajo varnost in zdravje delavcev pri delu. Delodajalce dodatno zavezuje k sprejetju ukrepov za preprečevanje, odpravljanje in obvladovanje primerov nasilja, trpinčenja, nadlegovanja in drugih oblik psihosocialnega tveganja na delovnih mestih, ki lahko ogrozijo zdravje delavcev.
2. Pripravljene so smernice za upoštevanje raznolikosti – ena od obravnavanih osebnih okoliščin je invalidnost.
3. Primerne prilagoditve po ZZRI vključujejo individualiziran načrt prilagoditve, ki ga pripravi izvajalec zaposlitvene rehabilitacije. Prilagoditve financira JŠRIPS.

###  Odstavek 25, točka (d)

1. ZDR-1 določa, da je delodajalec dolžan za enako delo in za delo enake vrednosti izplačati enako plačilo delavcem, ne glede na spol. RS bo v svoj pravni red do najpozneje junija 2026 prenesla Direktivo 2023/970 o krepitvi uporabe načela enakega plačila za enako delo ali delo enake vrednosti za moške in ženske s preglednostjo plačil in mehanizmi za izvrševanje. Direktiva delavcem zagotavlja pravico do dostopa do informacij, ki jih potrebujejo za oceno, ali so žrtve diskriminacije pri plačilu zaradi spola. Uvaja se tudi pravica do odškodnine.

##  Ustrezna življenjska raven in socialno varstvo (28. člen)

###  Odstavek 26, točka (a)

1. V letu 2021 je bil v sistem pokojninskega in invalidskega zavarovanja v RS uveden institut najnižje invalidske pokojnine. Uvedeni sta bili pravica do invalidnine tudi za zavarovance, pri katerih je telesna okvara posledica poškodbe zunaj dela in bolezni, ter možnost uporabe novih predpisov o vrstah in stopnjah telesnih okvar.
2. V letu 2022 je bilo uvedeno usklajevanje invalidnin za telesno okvaro, ki se niso usklajevale od decembra 2012. Uvedla se je odmera invalidnin v sorazmernem delu ter neizplačevanje invalidnin v času bivanja v tujini, razen če je telesna okvara nastala kot posledica poškodbe pri delu ali poklicne bolezni.
3. V letu 2023 se je odpravila nepravilnost pri upoštevanju pokojninske osnove v primeru, ko je zavarovanec delovni invalid, ki je v skladu s preostalo delovno zmožnostjo delal s krajšim delovnim časom od polnega in je za preostanek do polnega časa prejemal delno nadomestilo oziroma delno invalidsko pokojnino. S spremembo zakona se delovnim invalidom, ki opravljajo delo s krajšim delovnim časom od polnega, pri upokojitvi namesto nadomestil upošteva primerljiva plača.
4. RS se zaveda problematike, ki izhaja iz vsesplošne draginje, zato so bili sprejeti različni ukrepi (tabela 46). Z namenom izboljšanja socialnega položaja upokojencev in invalidov so se predčasno povečali prejemki iz naslova pokojnin in nadomestil iz invalidskega zavarovanja za 4,5 odstotka (razen dodatka za pomoč in postrežbo in invalidnine za telesno okvaro), in sicer z namenom lažje premostitve obdobja do redne uskladitve pokojnin.
5. Na MF spremljajo razmere na trgu naftnih derivatov in pripravljajo ukrepe na področju trošarinske politike, pri čemer se v največji mogoči meri upoštevajo cilji ekonomske politike in gospodarske razmere. Višina trošarin na energente se prilagaja tako, da ne spodbujajo neracionalne porabe fosilnih goriv, vendar hkrati ohranjajo dostopnost energentov z vidika maloprodajnih cen in blažijo rast cen energentov zaradi inflacije.
6. Po Zakonu o davku na motorna vozila (ZDMV-1) velja oprostitev plačila davka za motorna vozila za prevoz invalidov. V skladu z Zakonom o davku na dodano vrednost (ZDDV-1) je predpisana uporaba nižje stopnje DDV za medicinsko opremo, pripomočke in druga sredstva, ki so namenjena za lajšanje ali zdravljenje okvare ali invalidnosti.
7. Z davčnimi ukrepi se še naprej zagotavlja ugodnejša davčna obravnava z namenom lažjega vključevanja v družbo, vključno z vidikom mobilnosti invalidov, ne glede na gospodarske razmere.
8. ZSVI zagotavlja sredstva za življenje invalidov, ki si zaradi invalidnosti ne morejo sami ustvariti finančnih sredstev za preživljanje. Višina nadomestila za invalidnost je tolikšna, da zagotavlja preživetje v RS.
9. Glej tudi odstavek 9, točka (c).

###  Odstavek 26, točka (b)

1. Po Pravilniku o dodeljevanju neprofitnih stanovanj v najem so invalidi in njihove družine obravnavani kot prednostna kategorija. V javnih razpisih občine in javni stanovanjski skladi določen delež stanovanj izrecno namenijo invalidom, ki so v ta namen posebej prilagojena. Marsikateri stanovanjski akter (občina, javni stanovanjski sklad, neprofitna stanovanjska organizacija) namenska stanovanja oddaja društvom, ki delujejo na področju socialnega varstva, ta pa jih nato oddajo svojim uporabnikom. Na ravni lokalne skupnosti stanovanjska politika občine upošteva arhitektonske in druge posebnosti pri zagotavljanju stanovanj za invalide.
2. Lokalne skupnosti pogosto prispevajo svoj delež predvsem v obliki hitrega in učinkovitega zagotavljanja primernih komunalno opremljenih zemljišč.
3. RS se osredotoča na vzpostavitev stabilne in razvojno naravnane stanovanjske politike s poudarkom na krepitvi gradnje javnih najemnih stanovanj po vsej državi, s čimer sledi politiki uravnoteženega regionalnega razvoja. Cilj je oblikovanje stabilnega sistemskega javnega vira financiranja stanovanjske gradnje in oblikovanje mreže javnih stanovanjskih skladov po RS. Načrtuje se vsakoletna dokapitalizacija Stanovanjskega sklada RS (SSRS), s čimer se bo poleg realizacije njegovih projektov okrepila tudi njegova vloga financerja in koordinatorja gradnje lokalnih stanovanjskih skladov, občin in neprofitnih stanovanjskih organizacij (tabela 47).

###  Odstavek 26, točka (c)

1. Vsako pravico, ki izhaja iz pokojninskega in invalidskega zavarovanja, je treba uveljaviti v konkretnem upravnem postopku pri Zavodu za pokojninsko in invalidsko zavarovanje Slovenije (ZPIZ) oziroma v sodnem postopku pred pristojnim socialnim sodiščem. ZPIZ o pravicah odloča na prvi in drugi stopnji. Stranke imajo poleg pritožbe možnost, da zakonitost odločitve preverijo v sodnem postopku v 30 dneh od vročitve odločbe, izdane na drugi stopnji.
2. MDDSZ o večini pravic s področja invalidskega varstva odloča na drugi stopnji. Zoper odločbe MDDSZ je dopustno sodno varstvo na pristojnih sodiščih. Po ZSVI in ZOA je pred izdajo odločbe treba pridobiti izvedensko mnenje, kar postopek podaljšuje.

###  Odstavek 26, točka (d)

1. Pokojninsko in invalidsko zavarovanje v RS je, zgodovinsko gledano, sestavni del socialnih zavarovanj, njegov temeljni namen, ki je osnovan na zavarovalniškem principu, pa je pokrivanje rizika starosti, invalidnosti in smrti. Pravice iz invalidskega zavarovanja so pogojene predvsem z obstojem oziroma nastankom invalidnosti zavarovanca. V invalidskem postopku se ugotavlja delovna zmožnost po zaključenem zdravljenju, in sicer preostala delovna zmožnost ali morebitna izguba delovne zmožnosti na podlagi sprememb v zdravstvenem stanju, ki jih ni mogoče odpraviti z zdravljenjem ali ukrepi medicinske rehabilitacije in ni mogoče več pričakovati izboljšanja. Nastanek invalidnosti ugotavlja invalidska komisija ZPIZ.
2. Glede na demografske trende in izzive, ki jih prinaša staranje družbe, so potrebne spremembe pokojninskega sistema. RS se zaveda, da bo treba breme staranja pravično prerazporediti med vse generacije ter zagotoviti dolgoročno vzdržnost pokojninskega sistema na način, da bodo tudi generacije, ki na trg dela šele vstopajo, iz sistema lahko črpale pravice, primerljive vplačanim prispevkom. Na področju pokojninske in invalidske zakonodaje je v letu 2025 načrtovana priprava sistemskih rešitev, ki bodo omogočile, da bo pokojninski sistem še naprej pregleden, vzdržen in zaupanja vreden ter bo zagotavljal primerne pokojnine.
3. RS ima razširjen nabor dohodkov, ki niso podvrženi obdavčitvi z dohodnino. Taki dohodki se nanašajo na osebe, tudi invalide, podvržene revščini, ali pa so namenjeni celotni populaciji z namenom preprečevanja oziroma omilitve revščine in jih določa Zakon o dohodnini (ZDoh-2).
4. RS ima na področju obdavčitve dohodkov fizičnih oseb z dohodnino uveljavljene določene ukrepe, ki zagotavljajo, da je njihovo davčno breme (in pogojno davčno breme družinskih članov) v primerjavi z neinvalidnimi osebami nižje.
5. Po ZDoh-2 se osebam, ki prejemajo dohodke iz naslova pokojninskega in invalidskega zavarovanja, zagotavlja davčni kredit v višini 13,5 odstotka odmerjenega dohodka iz tega naslova. Navedeno pomeni, v kombinaciji s splošno olajšavo in dodatno splošno olajšavo (ki se priznava osebam do 16.000 evrov bruto dohodka), da oseba, ki prejema samo te dohodke, dohodnine ne plača do višine:
* brez upoštevanja olajšave po dopolnjenem 70. letu starosti: 1.450,33 evra oziroma
* ob upoštevanju olajšave po dopolnjenem 70. letu starosti: 1.710,33 evra.
1. Po ZDoh-2 je oseba s 100-odstotno telesno okvaro upravičena do dodatnega znižanja davčne osnove (v višini 18.188,61 evra v letu 2024).
2. Oseba, ki vzdržuje družinskega člana (otroka), je upravičena do zmanjšanja davčne osnove na podlagi posebne olajšave za vzdrževane družinske člane v višini 9.777,00 evra, ki se priznava, če ima otrok:
3. pravico do dodatka za nego otroka po ZSDP-1,
4. pravico do dodatka za pomoč in postrežbo po ZPIZ-2,
5. status invalida po ZSVI.
6. Določeni prejemki, ki jih osebe prejemajo iz pokojninskega oziroma invalidskega zavarovanja, so oproščeni plačila dohodnine:
7. dohodki, ki jih v obliki povračil stroškov, storitev ali drugih ugodnosti v naravi prejmejo upravičenci na podlagi obveznega pokojninskega in invalidskega zavarovanja in zdravstvenega zavarovanja, razen prejemkov, ki pomenijo redni dohodek;
8. invalidnina, invalidski dodatek in dodatek za posebno invalidnost po ZPIZ-2;
9. varstveni dodatek k pokojnini po ZPIZ-2;
10. dodatek za pomoč in postrežbo po ZPIZ-2.
11. Dohodnine so oproščeni določeni posebni dohodki invalidov:
12. dohodki, ki jih v obliki povračil stroškov, storitev ali drugih ugodnosti v naravi prejmejo upravičenci ZVojI, ZSVI, ZOA, ZIMI, razen prejemkov, ki pomenijo redni dohodek;
13. dodatek za pomoč in postrežbo po ZVojI, ZSV in ZSVI ter komunikacijski dodatek po ZOA;
14. invalidnina, invalidski dodatek in dodatek za posebno invalidnost po ZVojI in nadomestilo za invalidnost po ZVSI.
15. Invalidi, ki prejemajo dohodek iz naslova pokojninskega in invalidskega zavarovanja, zaradi sistema obdavčitve dohodka v RS niso podvrženi revščini.
16. Z namenom odpravljanja vrzeli med zaključkom šolanja in vstopom na trg dela se izvajajo projekti prehoda mladih invalidov (tabela 45).
17. RS poskrbi za osnovno življenjsko raven, ki zajema tako dohodke za samopreživetje kot plačilo storitev, ki so za invalida brezplačne in jih potrebuje za samostojno življenje in vključevanje v družbo. Če posameznikove potrebe presegajo zakonsko določene mehanizme, si mora posameznik sredstva zanje zagotoviti sam.

##  Sodelovanje v političnem in javnem življenju (29. člen)

###  Odstavek 27, točka (a)

1. Januarja 2024 je bil spremenjen Zakon o volitvah v državni zbor (ZVDZ), ki je uzakonil, da imajo pravico voliti in biti voljeni vsi državljani RS, ki so dopolnili 18 let. ZVDZ ne dopušča več odvzema volilne pravice osebam, ki so pod skrbništvom zaradi duševnih ali intelektualnih ovir, ter vrača aktivno in pasivno volilno pravico državljanom, ki jim je bila ta pravica odvzeta. Po ZVDZ lahko volivcu s trajno telesno, duševno, intelektualno ali senzorično okvaro pri glasovanju pomaga oseba po njegovi izbiri (pomočnik), ki mora biti polnoletna in je dolžna spoštovati svobodno voljo volivca ter zagotoviti tajnost glasovanja. Volilna in referendumska zakonodaja zagotavlja invalidom številne možnosti za učinkovito uresničevanje volilne pravice. V RS morajo biti od leta 2018 vsa volišča dostopna invalidom. Na vsakem volišču je volivcem na voljo šablona za slepe in slabovidne osebe v Braillovi pisavi. Na volišču in v volilni kabini so obvestila v zvezi z volitvami natisnjena v večjem formatu.
2. Po ZVDZ sta vsem volivcem (tudi invalidom) na voljo možnosti:
* glasovanje na drugem volišču zunaj okraja stalnega prebivališča volivca,
* predčasno glasovanje.
1. Invalidi imajo dodatne možnosti:
* glasovanje po pošti: enkrat ali stalno.
* glasovanje na domu (na voljo volivcem, ki zaradi bolezni ne morejo osebno priti na volišče; volivec mora k vlogi za glasovanja priložiti kopijo zdravniškega potrdila, upošteva se vsaka pisna potrditev zdravnika (tudi e-sporočilo), da se volivec zaradi bolezni ne more osebno zglasiti na volišču).

###  Odstavek 27, točka (b)

1. Pred volitvami in referendumom Državna volilna komisija (DVK) gospodinjstvom pošlje publikacijo s seznami kandidatnih list ali kandidatov za volitve. Informacije o volitvah in mogočih načinih glasovanja so na voljo na spletni strani DVK, katere del je preveden v slovenski znakovni jezik, je podnaslovljen in vsebuje tolmačenje v znakovni jezik[[11]](#footnote-11) ter je v avdioobliki. Spletna stran ima različne možnosti dostopa (barvni kontrast, velikost besedila, povečava). Informacije so dostopne tudi po telefonu.
2. Volivcem, ki so invalidi in želijo vložiti zahtevo za trajno glasovanje po pošti, je na portalu eUprava na voljo elektronski obrazec, ki ga lahko oddajo kadar koli. Na portalu lahko volivec zaprosi za enkratno glasovanje po pošti ali na domu ali na volišču zunaj okraja svojega stalnega prebivališča.
3. Pred volitvami DVK izda strokovna navodila za delo volilnih odborov, v katerih so navedeni tudi standardi za ureditev prostora za glasovanje. Prostor, v katerem volivci oddajo glasovnico, mora biti urejen tako, da je vsakomur zagotovljena tajnost glasovanja. V navodilih je med drugim pojasnjeno, da lahko invalidu pomaga pomočnik. Volivcu, ki želi glasovati z uporabo šablone za slepe, je treba šablono izročiti in mu pojasniti, kako se uporablja.

###  Odstavek 27, točka (c)

1. Ustava RS zagotavlja splošno in enako volilno pravico za vse polnoletne državljane in zakonodajalca pooblašča, da določi ukrepe za spodbujanje enakih možnosti žensk in moških pri kandidiranju na volitvah v državne organe in organe lokalnih skupnosti. Področni zakoni uvajajo kvoto glede zastopanosti žensk in moških na kandidatnih listah na vseh volitvah, in sicer 35 ali 40 odstotkov od skupnega števila kandidatov, ter določajo pozicijo spolov na kandidatnih listah.
2. Nekateri področni zakoni, ki bistveno vplivajo na socialno vključevanje invalidov v družbo, vsebujejo določbe o njihovem obveznem zastopanju v organih upravljanja.

##  Sodelovanje v kulturnem življenju, rekreaciji, prostočasnih dejavnostih in športu (30. člen)

###  Odstavek 28, točka (a)

1. V RS lahko invalidi od leta 2017 pridobijo EU kartico ugodnosti za invalide, ki je zakonsko urejena v ZIMI. RS je prepoznala pomen kartice, ki sega preko komercialnih popustov in ima pozitivni učinek na izenačevanje možnosti in socialno vključevanje invalidov, zato je podprla dva projekta nadgradnje kartice (tabela 48).
2. Več javnih kulturnih ustanov in javnih zavodov poroča o izboljševanju informacijsko-komunikacijske dostopnosti za invalide v zadnjih letih, kar vključuje tudi spletne strani.
3. RS sofinancira kulturne projekte in programe, ki so namenjeni zagotavljanju dostopnosti javnih kulturnih ustanov in javnih zavodov za invalide. Od leta 2018 se je izboljševala dostopnost muzejev, splošnih knjižnic, gledališč, lutkovnih gledališč in drugih javnih kulturnih ustanov. Po Zakonu o zagotavljanju sredstev za določene nujne programe RS v kulturi (ZZSDNPK) bodo zagotovljena sredstva za posodobitev grajenih okolij in za izboljšanje fizične dostopnosti do muzejskih zbirk v objektih v javni rabi.
4. Na področju knjižnične dejavnosti so potekale številne aktivnosti za omogočanje enakih možnosti dostopa do knjižnic in njihovih storitev. Splošne knjižnice so še naprej izboljševale fizično dostopnost zgradb in prostorov za invalide (klančine, dvigala, sanitarije, razmiki med policami). Invalidom knjižnice zagotavljajo dostop do e-knjig in različnih e-storitev na daljavo, knjižničnega gradiva in storitev tudi s pomočjo bibliobusov in premičnih knjižničnih zbirk. Leta 2018 so bili sprejeti novi Standardi dostopnosti za slovenske knjižnice. Leta 2022 je bila sprejeta Strategija razvoja slovenskih splošnih knjižnic 2022–2027, ki vključuje zagotavljanje fizične dostopnosti zgradb in prostorov splošnih knjižnic za invalide. Leta 2023 je bil sprejet Pravilnik o pogojih za izvajanje knjižnične javne službe. Med druga bibliotekarska priporočila, smernice in standarde za strokovno delo za organizacijo knjižnične dejavnosti za posebne skupine prebivalcev spadajo Strokovna priporočila in standardi za splošne knjižnice (za obdobje 2018–2028), Smernice za knjižnične storitve za osebe z disleksijo, Smernice za lažje berljivo gradivo, Knjižnice za slepe v informacijski dobi: razvojne smernice in Smernice za dostop do knjižnic za uporabnike z oviranostmi in Smernice za oblikovanje storitev za starejše.
5. RS sofinancira delovanje Knjižnice slepih in slabovidnih Minke Skaberne, ki od leta 2019 sodeluje z Združenjem splošnih knjižnic na področju izboljšanja dostopnosti knjižnične dejavnosti v posebnih prilagojenih tehnikah za slepe in slabovidne. Cilj sodelovanja je postopno vključevanje splošnih knjižnic med prejemnice naslovov zvočnih knjig slovenskih avtorjev (trenutno 40 od 58 knjižnic) (tabela 49).
6. Javna agencija za knjigo RS (JAK) skrbi tudi za dostopnost e-knjig za invalide (tabela 50). V okviru vsakoletnega projekta Rastem s knjigo zahteva od založnikov izbranih knjig, naj zagotovijo izdelavo in prost dostop za izbrane knjige v e-pub formatu za ranljive ciljne skupine (okvara vida in druge oviranosti, ki vplivajo na bralno percepcijo).
7. Na področju muzejske dejavnosti se z zagotavljanjem dostopnosti do informacij in komunikacij nadgrajujejo e-vsebine. Povečalo se je število informacij o muzejskih predmetih na spletnih straneh. Razširile so se virtualne predstavitve muzejev, umetnostnih galerij, posnetki razstav ter gledaliških predstav. V državnih in pooblaščenih muzejih je del programa prilagojen tudi otrokom in mladini z motnjo v duševnem razvoju. Odprava arhitektonskih ovir in vgraditev dvigala je izboljšala dostopnost Arhiva RS, ki strokovno javnost ozavešča tudi o problematiki invalidnosti in o dostopu do dokumentarnega oziroma arhivskega gradiva. Zaposlovali so tudi slepo osebo, ki je izobraževala urednike spletnih strani.
8. Certifikat Invalidom prijazno je namenjen ponudnikom turističnih storitev in ga izdaja zaposlitveni center Premiki, zavod za promocijo, razvoj in dostopnost turistične ponudbe.
9. Vlada RS je ureditev dostopnosti do javnih športnih objektov za invalide opredelila kot prednostno področje za (so)financiranje investicij v športno infrastrukturo za leto 2024 z Letnim načrtom za financiranje in sofinanciranje investicij v športno infrastrukturo, na podlagi katerega je bil objavljen Javni razpis za izbor sofinanciranja investicij v športno infrastrukturo v letu 2024.

###  Odstavek 28, točka (b)

1. Invalidi so oproščeni plačila turistične in promocijske takse.
2. V letih 2024 in 2025 so predvideni javni razpisi na področju razvoja in promocije integralnih turističnih proizvodov in tematskih turističnih proizvodov na državni ravni. Pripravljata se ukrepa spodbujanja razvoja turizma v turističnih destinacijah in sofinanciranja turističnih atrakcij in projektov ob objektih kulturne dediščine. V okviru obeh bodo spodbujani turistični proizvodi, ki so dostopni za invalide.
3. V okviru letnih programov športa invalidov so sistemsko zagotovljena finančna sredstva za sofinanciranje športnih programov za invalide s ciljem vključevanja invalidov v programe športne vadbe, vzpostavitev mreže ponudnikov redne vadbe za različne ciljne skupine invalidov, vzpostavitev regijske razpršenosti in dostopnosti vadbenih programov, usposobitev dodatnega kadra za strokovno delo s športniki invalidi, razvoj novih programov športa invalidov (program ABC športa invalidov, programi športnih panog za področje športa invalidov), umestitev športa invalidov v delovanje in aktivnosti NPŠZ in lokalnih športnih organizacij ter dvig prepoznavnosti športa invalidov z namenom socialnega vključevanja ciljne skupine v družbo.
4. Na področju kulture se sofinancirajo kulturni projekti invalidov v okviru javnih razpisov in z izvajanjem zakonodaje s področja medijev. Z namenom večje socialne vključenosti ranljivih družbenih skupin na področju kulture je bilo izvedenih več javnih razpisov (tabeli 51 in 52).
5. V državnih in pooblaščenih muzejih je del programa prilagojen tudi otrokom in mladini z motnjo v duševnem razvoju.
6. JAK je izvajala več projektov, sofinanciranih z evropskih sredstev (tabela 53).
7. Javni sklad RS za kulturne dejavnosti (JSKD) je pripravil redni letni Javni razpis za izbor kulturnih projektov na področju ljubiteljskih kulturnih dejavnosti (tabela 54).

# C. Posebne obveznosti (31.–33. člen)

##  Statistika in zbiranje podatkov (31. člen)

###  Odstavek 29

1. Sistemska opredelitev glede zbiranja in nadaljnje obdelave osebnih podatkov, ki spadajo med posebne vrste osebnih podatkov (rasa, narodnost, vera, zdravje …), je bila sprejeta decembra 2022 z novim Zakonom o varstvu osebnih podatkov (ZVOP-2). Po sistemskem premisleku je urejena le možnost obdelave osebnega podatka o narodni in etnični pripadnosti, v skladu s strogimi ustavnimi pogoji na način, da se to, če je nujno potrebno za odločanje o pravicah posameznikov, lahko uredi s področnimi zakoni. Glede te zakonske rešitve je bilo izvedeno usklajevanje z zagovornikom načela enakosti, VČP in informacijskim pooblaščencem.
2. Zbiranje podatkov o pravicah invalidov je določeno v področni zakonodaji in je osnova za pripravo analiz kot podlage za izvajanje in uvajanje različnih ukrepov.
3. SURS je član Washington Group on Disability Statistics, katere cilj je poenotenje metodologije in podatkov o invalidih na mednarodni ravni. SURS je vsebinsko seznanjen s priporočili glede tako imenovanega krajšega in daljšega nabora vprašanj o invalidnosti washingtonske skupine.[[12]](#footnote-12) Nacionalna raziskava o zdravju in zdravstvenem varstvu (European Health Interview Survey)[[13]](#footnote-13) vključuje (del) priporočil krajšega nabora vprašanj o invalidnosti.
4. SURS izvaja popis prebivalstva s povezovanjem različnih registrskih, administrativnih in drugih zbirk podatkov. Glede na naravo izvedbe se v prihodnjih letih ne načrtuje vključitev kratkega nabora vprašanj o invalidnosti washingtonske skupine v vsebine popisa prebivalstva, ta nabor tudi ni vključen v novo krovno evropsko uredbo (ESOP) za področje demografskih statistik, ki je še v fazi sprejemanja.
5. Glej tudi odstavek 4, točka (c).

##  Mednarodno sodelovanje (32. člen)

###  Odstavek 30

1. RS v okviru mednarodnega razvojnega sodelovanja in humanitarne pomoči namenja posebno pozornost ranljivim skupinam, tudi z zagotavljanjem nujne pomoči v času humanitarnih kriz ter po krizah s programi rekonstrukcije in rehabilitacije. Prednostni vsebinski področji pomoči sta človekova varnost in zaščita, zlasti s programi protiminskega delovanja in pomočjo žrtvam min ter pomoč po oboroženih spopadih, predvsem otrokom. RS tako (so)financira nakup nujne zdravstvene opreme, izvajanje zdravstvene in psihološke pomoči prizadetim ter aktivnosti za njihovo ponovno vključevanje v družbo.
2. Od leta 2017 je bilo (so)financiranih več kot 30 projektov, katerih ciljne skupine so bile žrtve min in oboroženih spopadov. Od leta 2009 je bilo v RS rehabilitiranih več kot 200 otrok in usposobljenih več kot 30 lokalnih terapevtov. Od leta 2015 potekajo usposabljanja strokovnjakov s področja rehabilitacije ter nudenja psihosocialne pomoči na terenu. Večina projektov se izvaja prek ITF Ustanove za človekovo varnost s poudarkom na nekdanjih ali zdajšnjih konfliktnih območjih; Irak, BiH, Palestina, Belorusija, Ukrajina in tako dalje.
3. Trenutno se izvaja več projektov, ki prispevajo k dobrobiti žrtev min, invalidov in drugih ranljivih skupin (tabela 55).
4. Invalidske organizacije in njihovi člani se povezujejo na evropski in širši mednarodni ravni ter aktivno sodelujejo pri izmenjavi stališč in primerov dobre prakse na različnih področjih.

###  Odstavek 31

1. NSIOS ima status nevladne organizacije v javnem interesu na področju invalidskega varstva ter opravlja naloge NSIO. Glej odstavek 1, točka (b). NSIOS se povezuje v Evropski invalidski forum in druga evropska in svetovna invalidska združenja.

##  Izvajanje konvencije in spremljanje njenega izvajanja v posameznih državah (33. člen)

###  Odstavek 32, točka (a)

1. Kontaktna točka MKPI na MDDSZ je Direktorat za invalide kot notranja organizacijska enota. Pristojen je za oblikovanje politik na področju invalidskega varstva, torej za zaposlovanje invalidov in zaposlitveno rehabilitacijo, socialno vključevanje, izenačevanje možnosti invalidov, osebno asistenco, invalidske organizacije, pravice gluhih in naglušnih, gluhoslepih, dostopnost do objektov in storitev v javni rabi. Daje tudi komentarje drugim ministrstvom v smislu vključevanja invalidskih politik v zakonodajo z njihovih področij (tabeli 56 in 57).
2. V nekaterih občinah delujejo sveti za invalide, ki usklajujejo občinsko politiko in predloge invalidskih organizacij, ki zastopajo interese invalidov na lokalni ravni. Organizacija občinske uprave je v pristojnosti posameznih občin in spada pod lokalno samoupravo.

###  Odstavek 32, točka (b)

1. Zakonska podlaga za svet je ZIMI. Svet je sestavljen tripartitno iz predstavnikov reprezentativnih invalidskih organizacij, strokovnih institucij s področja invalidskega varstva in Vlade RS. Mandat članov traja štiri leta, vsaka od skupin v svet imenuje sedem članov, skupaj svet sestavlja 21 članov. Vodi ga predsednik, ki mora biti predstavnik reprezentativne invalidske organizacije. Strokovno tehnična opravila opravlja MDDSZ. Svet deluje kot obvezni posvetovalni forum o vprašanjih invalidske politike. Spremlja razvoj in izvajanje programov s področja invalidskega varstva ter daje pobude za njihov razvoj in izvajanje; med javno obravnavo daje mnenje na predloge predpisov; sodeluje pri pripravi poročil o izvajanju nacionalnih programov in daje mnenje o njih; vladi daje pobude, predloge in priporočila v zvezi z invalidskim varstvom; skrbi za sodelovanje med ministrstvi in strokovnimi institucijami ter invalidskimi organizacijami; spodbuja in spremlja izvajanje konvencije ter opravlja druge naloge.
2. V RS potekajo usklajevanja z invalidskimi organizacijami glede možnosti ureditve sveta v okviru inštituta VČP. Vlada RS si prizadeva zagotavljati višjo raven varstva invalidov z namenom iskanja rešitev, ki bi bile sprejemljive za razvoj področja varstva človekovih pravic. VČP je dosegel akreditacijo s statusom A, najvišjim statusom po pariških načelih. Formalni postopek usklajevanja predloga zakona še ni bil izveden. Načrtuje se, da bodo s tem povezane aktivnosti zaključene v letu 2024. Predvideva se tudi imenovanje delovne skupine.
3. VČP je od sprememb Zakona o javnih financah iz leta 2023 samostojni predlagatelj svojega proračuna, kar pomeni, da Vlada RS predlog proračuna VČP vključi v predlog proračuna tudi, če z njim ne soglaša. O proračunu odloča državni zbor. V letu 2023 je VČP imel na voljo dobrih 3,9 milijona evrov sredstev, od katerih jih je porabil približno 93 odstotkov. Če bo VČP pridobil dodatne pristojnosti, ki bodo terjale dodatna finančna sredstva, bo to lahko predlagal v predlogu proračuna. Že zdaj je del proračunskih sredstev VČP namenjen zaščiti pravic in svoboščin invalidov, saj ima VČP v skladu z veljavno zakonsko ureditvijo pristojnosti na področju invalidov, vključno z nadzorom nad uresničevanjem določb MKPI. Finančna sredstva, dodeljena VČP, so le v manjšem delu vezana na posebne programe oziroma namenjena zaščiti določene kategorije posameznikov. Glavnina sredstev je namenjena varstvu človekovih pravic in svoboščin na splošno, tudi invalidov. VČP ima določeno avtonomijo glede porabe sredstev za posamezno ogroženo skupino oziroma področje.
4. VČP ima lastno administracijo, ki skrbi za tehnična sredstva znotraj razpoložljivega proračuna, prav tako je samostojen pri upravljanju kadrovskih virov. Na dan 31. decembra 2023 je bilo pri VČP 57 zaposlenih, med njimi šest funkcionarjev (varuh, štirje namestniki in generalna sekretarka), 40 uradnikov, dve pripravnici in devet strokovno-tehničnih javnih uslužbencev.

###  Odstavek 32, točka (c)

1. S spremembo ZInvO bo NSIOS dobil dodatne naloge, povezane s spremljanjem izvajanja MKPI. Invalidske organizacije so bile vključene v pripravo poročila.
1. <https://pxweb.stat.si/sistat/sl/Podrocja/Index/139/delo-in-brezposelnost>. [↑](#footnote-ref-1)
2. <https://pxweb.stat.si/SiStat/sl/Podrocja/Index/192/izobrazevanje>. [↑](#footnote-ref-2)
3. <https://www.dostopnost.si/info-tocka>. [↑](#footnote-ref-3)
4. <http://dostopnost-prostora.si/>. [↑](#footnote-ref-4)
5. <http://pregledovalnik.dostopnost-prostora.si>. [↑](#footnote-ref-5)
6. <https://dostopnost.javniobjekti.si/sl-si/>. [↑](#footnote-ref-6)
7. <https://dostopnost.javniobjekti.si/sl-si/Vodnik>. [↑](#footnote-ref-7)
8. 9. člen Splošne uredbe o varstvu podatkov, UL L 119, 4. 5. 2016, str. 1–88. [↑](#footnote-ref-8)
9. <https://www.gov.si/>. [↑](#footnote-ref-9)
10. <https://www.gov.si/assets/ministrstva/MDDSZ/APZ/Smernice-APZ-2021-2025.docx>. [↑](#footnote-ref-10)
11. <https://www.dvk-rs.si/izobrazevanje-o-volitvah/>. [↑](#footnote-ref-11)
12. <https://www.washingtongroup-disability.com/resources/translations-of-wg-question-sets/>. [↑](#footnote-ref-12)
13. <https://podatki.nijz.si/pxweb/sl/NIJZ%20podatkovni%20portal/>. [↑](#footnote-ref-13)